Source: http://www.europarl.europa.eu/doceo/document/TA-8-2017-11-15_MT.html
Timestamp: 2019-07-22 00:53:55+00:00
Document Index: 600604

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ']

Testi adottati - L-Erbgħa, 15 ta' Novembru 2017
Perjodu għall-adozzjoni ta' atti delegati ***I
Nomina ta' Membru tal-Qorti tal-Awdituri - Karel Pinxten
Nomina ta' Membru tal-Qorti tal-Awdituri - Pietro Russo
Nomina ta' Membru tal-Qorti tal-Awdituri - Hannu Takkula
Nomina ta' Membru tal-Qorti tal-Awdituri - Baudilio Tomé Muguruza
Nomina ta' Membru tal-Qorti tal-Awdituri - Bettina Jakobsen
Nomina ta' Membru tal-Qorti tal-Awdituri - João Alexandre Tavares Gonçalves de Figueiredo
Nomina ta' Membru tal-Qorti tal-Awdituri - Iliana Ivanova
Protezzjoni kontra importazzjonijiet li huma l-oġġett ta' dumping u ssussidjati minn pajjiżi li mhumiex membri tal-UE ***I
Negozjati multilaterali fid-dawl tal-11-il Konferenza Ministerjali tad-WTO
Is-Sħubija tal-Lvant: Is-Summit ta' Novembru 2017
Pjan ta' Azzjoni għan-natura, in-nies u l-ekonomija
Sitwazzjoni tal-istat tad-dritt u tad-demokrazija fil-Polonja
400k 45k
Riżoluzzjoni leġiżlattiva tal-Parlament Ewropew tal-15 ta' Novembru 2017 dwar il-proposta għal deċiżjoni tal-Parlament Ewropew u tal-Kunsill li temenda d-Direttiva 2010/40/UE fir-rigward tal-perjodu għall-adozzjoni ta' atti delegati (COM(2017)0136 – C8-0116/2017 – 2017/0060(COD))
– wara li kkunsidra l-proposta tal-Kummissjoni lill-Parlament u lill-Kunsill (COM(2017)0136),
– wara li kkunsidra l-Artikolu 294(2) u l-Artikolu 91 tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C8-0116/2017),
– wara li kkunsidra l-opinjoni tal-Kumitat Ekonomiku u Soċjali Ewropew tal-5 ta' Lulju 2017(1),
– wara li kkunsidra l-impenn meħud mir-rappreżentant tal-Kunsill, permezz tal-ittra tas-27 ta' Ottubru 2017, li japprova l-pożizzjoni tal-Parlament, skont l-Artikolu 294(4) tat-Trattat dwar il-Funzjonament tal-Unjoni Ewropea
– wara li kkunsidra r-rapport tal-Kumitat għat-Trasport u t-Turiżmu (A8-0332/2017),
Pożizzjoni tal-Parlament Ewropew adottata fl-ewwel qari fil-15 ta’ Novembru 2017 bil-ħsieb tal-adozzjoni tad-Deċiżjoni (UE) 2017/... tal-Parlament Ewropew u tal-Kunsill li temenda d-Direttiva 2010/40/UE fir-rigward tal-perjodu għall-adozzjoni ta' atti delegati
(Peress li ntlaħaq ftehim bejn il-Parlament u l-Kunsill, il-pożizzjoni tal-Parlament taqbel mal-att leġiżlattiv finali, Deċiżjoni (UE) 2017/2380.)
(1) ĠU C 345, 13.10.2017, p. 67.
306k 47k
Deċiżjoni tal-Parlament Ewropew tal-15 ta' Novembru 2017 dwar il-ħatra proposta ta' Karel Pinxten bħala Membru tal-Qorti tal-Awdituri (C8-0328/2017 – 2017/0812(NLE))
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0328/2017),
– wara li kkunsidra r-rapport tal-Kumitat għall-Kontroll tal-Baġit (A8-0336/2017),
A. billi l-Kumitat għall-Kontroll tal-Baġit tiegħu evalwa l-kwalifiki tal-kandidat propost, b'mod partikolari fir-rigward tal-kundizzjonijiet stipulati fl-Artikolu 286(1) tat-Trattat dwar il-Funzjonament tal-Unjoni Ewropea;
B. billi waqt il-laqgħa tiegħu tad-19 ta' Ottubru 2017, il-Kumitat għall-Kontroll tal-Baġit sema' lill-kandidat propost mill-Kunsill għall-kariga ta' Membru tal-Qorti tal-Awdituri;
1. Jagħti opinjoni negattiva dwar il-proposta tal-Kunsill għall-ħatra ta' Karel Pinxten bħala Membru tal-Qorti tal-Awdituri;
2. Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awdituri kif ukoll lill-istituzzjonijiet l-oħra tal-Unjoni Ewropea u lill-istituzzjonijiet tal-awditjar tal-Istati Membri.
Deċiżjoni tal-Parlament Ewropew tal-15 ta' Novembru 2017 dwar il-ħatra proposta ta' Pietro Russo bħala Membru tal-Qorti tal-Awdituri (C8-0329/2017 – 2017/0813(NLE))
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0329/2017),
– wara li kkunsidra r-rapport tal-Kumitat għall-Kontroll tal-Baġit (A8-0337/2017),
1. Jagħti opinjoni favorevoli dwar il-proposta tal-Kunsill għall-ħatra ta’ Pietro Russo bħala Membru tal-Qorti tal-Awdituri;
307k 47k
Deċiżjoni tal-Parlament Ewropew tal-15 ta' Novembru 2017 dwar il-ħatra proposta ta' Hannu Takkula bħala Membru tal-Qorti tal-Awdituri (C8-0330/2017 – 2017/0814(NLE))
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0330/2017),
– wara li kkunsidra r-rapport tal-Kumitat għall-Kontroll tal-Baġit (A8-0338/2017),
1. Jagħti opinjoni favorevoli dwar il-proposta tal-Kunsill għall-ħatra ta' Hannu Takkula bħala Membru tal-Qorti tal-Awdituri;
Deċiżjoni tal-Parlament Ewropew tal-15 ta' Novembru 2017 dwar il-ħatra proposta ta' Baudilio Tomé Muguruza bħala Membru tal-Qorti tal-Awdituri (C8-0331/2017 – 2017/0815(NLE))
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0331/2017),
– wara li kkunsidra r-rapport tal-Kumitat għall-Kontroll tal-Baġit (A8-0342/2017),
B. billi waqt il-laqgħa tiegħu tas-26 ta' Ottubru 2017, il-Kumitat għall-Kontroll tal-Baġit sema' lill-kandidat propost mill-Kunsill għall-kariga ta' Membru tal-Qorti tal-Awdituri;
1. Jagħti opinjoni favorevoli dwar il-proposta mill-Kunsill għall-ħatra ta' Baudilio Tomé Muguruza bħala Membru tal-Qorti tal-Awdituri;
Deċiżjoni tal-Parlament Ewropew tal-15 ta' Novembru 2017 dwar in-nomina ta' Bettina Jakobsen bħala Membru tal-Qorti tal-Awdituri (C8-0332/2017 – 2017/0816(NLE))
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8‑0332/2017),
– wara li kkunsidra r-rapport tal-Kumitat għall-Kontroll tal-Baġit (A8-0341/2017),
1. Jagħti opinjoni favorevoli dwar il-proposta tal-Kunsill għall-ħatra ta' Bettina Jakobsen bħala Membru tal-Qorti tal-Awdituri;
Deċiżjoni tal-Parlament Ewropew tal-15 ta' Novembru 2017 dwar il-ħatra proposta ta' João Alexandre Tavares Gonçalves de Figueiredo bħala Membru tal-Qorti tal-Awdituri (C8-0333/2017 – 2017/0817(NLE))
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0333/2017),
– wara li kkunsidra r-rapport tal-Kumitat għall-Kontroll tal-Baġit (A8-0343/2017),
A. billi l-Kumitat għall-Kontroll tal-Baġit tiegħu evalwa l-kwalifiki tal-kandidat propost, b'mod partikolari fir-rigward tal-kundizzjonijiet stabbiliti fl-Artikolu 286(1) tat-Trattat dwar il-Funzjonament tal-Unjoni Ewropea;
1. Jagħti opinjoni favorevoli dwar il-proposta tal-Kunsill għall-ħatra ta' João Alexandre Tavares Gonçalves de Figueiredo bħala Membru tal-Qorti tal-Awdituri;
Deċiżjoni tal-Parlament Ewropew tal-15 ta' Novembru 2017 dwar il-ħatra proposta ta' Iliana Ivanova bħala Membru tal-Qorti tal-Awdituri (C8-0334/2017 – 2017/0818(NLE))
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8‑0334/2017),
– wara li kkunsidra r-rapport tal-Kumitat għall-Kontroll tal-Baġit (A8-0344/2017),
1. Jagħti opinjoni favorevoli dwar il-proposta tal-Kunsill għall-ħatra ta' Iliana Ivanova bħala Membru tal-Qorti tal-Awdituri;
416k 51k
Riżoluzzjoni leġiżlattiva tal-Parlament Ewropew tal-15 ta' Novembru 2017 dwar il-proposta għal regolament tal-Parlament Ewropew u tal-Kunsill li jemenda r-Regolament (UE) 2016/1036 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea u r-Regolament (UE) 2016/1037 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (COM(2016)0721 – C8-0456/2016 – 2016/0351(COD))
– wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2016)0721),
– wara li kkunsidra l-Artikolu 294(2) u l-Artikolu 207(2) tat-Trattat dwar il-Funzjonament tal-Unjoni Ewropea, skont liema artikoli l-Kummissjoni ppreżentat il-proposta lill-Parlament (C8-0456/2016),
– wara li kkunsidra r-riżoluzzjoni tal-Parlament Ewropew tat-12 ta' Mejju 2016 dwar l-istatus ta' ekonomija tas-suq taċ-Ċina(1),
– wara li kkunsidra l-ftehim proviżorju approvat mill-kumitat responsabbli fis-sens tal-Artikolu 69f(4) tar-Regoli ta' Proċedura tiegħu u l-impenn meħud mir-rappreżentant tal-Kunsill, permezz tal-ittra tal-11 ta' Ottubru 2017, li japprova l-pożizzjoni tal-Parlament, skont l-Artikolu 294(4) tat-Trattat dwar il-Funzjonament tal-Unjoni Ewropea,
– wara li kkunsidra r-rapport tal-Kumitat għall-Kummerċ Internazzjonali u l-opinjoni tal-Kumitat għall-Industrija, ir-Riċerka u l-Enerġija (A8-0236/2017),
2. Jieħu nota tad-dikjarazzjoni tal-Kummissjoni mehmuża ma' din ir-riżoluzzjoni;
3. Jistieden lill-Kummissjoni biex terġa' tirreferi l-kwistjoni lill-Parlament jekk tibdel il-proposta tagħha, temendaha b'mod sustanzjali jew ikollha l-ħsieb li temendaha b'mod sustanzjali;
4. Jagħti istruzzjonijiet lill-President tiegħu biex jgħaddi l-pożizzjoni tal-Parlament lill-Kunsill u lill-Kummissjoni kif ukoll lill-parlamenti nazzjonali.
Pożizzjoni tal-Parlament Ewropew adottata fl-ewwel qari fil-15 ta’ Novembru 2017 bil-ħsieb tal-adozzjoni tar-Regolament (UE) 2017/... tal-Parlament Ewropew u tal-Kunsill li jemenda r-Regolament (UE) 2016/1036 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea u r-Regolament (UE) 2016/1037 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea
(Peress li ntlaħaq ftehim bejn il-Parlament u l-Kunsill, il-pożizzjoni tal-Parlament taqbel mal-att leġiżlattiv finali, Regolament (UE) 2017/2321.)
Dikjarazzjoni tal-Kummissjoni dwar it-tranżizzjoni
Il-Kummissjoni tfakkar li l-iskop tal-metodoloġija l-ġdida huwa li tinżamm il-protezzjoni kontinwa tal-industrija tal-Unjoni kontra prattiki kummerċjali inġusti, b’mod partikolari dawk ikkawżati minn distorsjonijiet sinifikanti fis-suq. F’dan ir-rigward, il-Kummissjoni ser tiżgura li l-industrija tal-Unjoni ma ġġarrab l-ebda piż addizzjonali meta din titlob protezzjoni taħt l-istrument antidumping, b’mod partikolari fil-kuntest ta’ talbiet potenzjali għal reviżjonijiet ta’ skadenza ppreżentati wara d-dħul fis-seħħ tal-metodoloġija l-ġdida.
Dikjarazzjoni tal-Kummissjoni dwar l-Artikolu 23 u l-interazzjoni mal-Parlament Ewropew u mal-Kunsill
Il-Kummissjoni għandha tinforma lill-Parlament Ewropew u lill-Kunsill kull meta jkollha l-intenzjoni li tipproduċi jew taġġorna rapport skont l-Artikolu 2(6a)(c) tar-Regolament Bażiku. Fejn il-Parlament Ewropew jew il-Kunsill jinformaw lill-Kummissjoni li jkunu jqisu li l-kundizzjonijiet għall-produzzjoni jew l-aġġornament ta’ rapport skont l-Artikolu 2(6a)(c) tar-Regolament Bażiku jkunu ssodisfati, il-Kummissjoni se tieħu azzjoni xierqa u tinforma lill-Parlament Ewropew u lill-Kunsill b’dan.
Dikjarazzjoni tal-Kummissjoni dwar ir-rapporti skont l-Artikolu 2(6a)(c) tar-Regolament Bażiku
Il-Kummissjoni, bla dewmien, ser tagħmel użu mill-possibbiltà prevista taħt l-Artikolu 2(6a)(c) tar-Regolament Bażiku biex tipproduċi rapporti dwar distorsjonijiet sinifikanti, b’tali mod li l-partijiet interessati jkollhom dawk ir-rapporti għad-dispożizzjoni tagħhom meta jkunu qed iħejju s-sottomissjonijiet li għalihom japplikaw l-Artikolu 2(6a) tar-Regolament Bażiku. Hija ser tipprovdi gwida lill-partijiet interessati dwar l-użu ta’ dawk ir-rapporti.
(1) Testi adottati, P8_TA(2016)0223.
350k 55k
Riżoluzzjoni tal-Parlament Ewropew tal-15 ta' Novembru 2017 dwar in-negozjati multilaterali fid-dawl tal-11-il Konferenza Ministerjali tad-WTO fi Buenos Aires, bejn l-10 u t-13 ta' Diċembru 2017 (2017/2861(RSP))
– wara li kkunsidra d-Dikjarazzjoni Ministerjali ta' Doha tal-Organizzazzjoni Dinjija tal-Kummerċ (WTO) tal-14 ta' Novembru 2001(1),
– wara li kkunsidra d-Dikjarazzjoni Ministerjali ta' Hong Kong tad-WTO tat-18 ta' Diċembru 2005(2),
– wara li kkunsidra r-riżoluzzjonijiet preċedenti tiegħu dwar l-Aġenda ta' Doha għall-Iżvilupp (DDA), partikolarment dawk tad-9 ta' Ottubru 2008(3), tas-16 ta' Diċembru 2009(4), tal-14 ta' Settembru 2011(5), tal-21 ta' Novembru 2013(6) u tas-26 ta' Novembru 2015(7),
– wara li kkunsidra r-riżultati tad-Disa' Konferenza Ministerjali ta' Bali f'Diċembru 2013 u partikolarment il-Ftehim ta' Faċilitazzjoni tal-Kummerċ(8),
– wara li kkunsidra r-riżultati tal-Għaxar Konferenza Ministerjali li saret f'Nairobi f'Diċembru 2015, u d-Dikjarazzjoni Ministerjali adottata fid-19 ta' Diċembru 2015(9),
– wara li kkunsidra d-Dokument ta' Eżitu adottat b'kunsens fl-14 ta' Ġunju 2016 waqt is-Sessjoni Annwali tal-Konferenza Parlamentari dwar id-WTO f'Ġinevra(10),
– wara li kkunsidra l-Għanijiet ta' Żvilupp Sostenibbli tan-NU(11),
– wara li kkunsidra s-Sitt Rieżami Globali tal-Għajnuna għall-Kummerċ, li sar f'Ġinevra mill-11 sat-13 ta' Lulju 2017(12),
A. billi sa mill-ħolqien tagħha, id-WTO żvolġiet rwol ċentrali fit-tisħiħ tal-multilateraliżmu, billi tippromwovi ordni ekonomiku dinji inklużiv u trawwem sistema kummerċjali multilaterali miftuħa, bbażata fuq ir-regoli u nondiskriminatorja; billi ċ-Ċiklu ta' Doha tnieda fl-2001 bl-objettivi li jinħolqu opportunitajiet kummerċjali ġodda, jissaħħu r-regoli kummerċjali multilaterali u jiġu indirizzati l-iżbilanċi attwali fis-sistema kummerċjali billi l-esiġenzi u l-interessi tal-pajjiżi fil-fażi tal-iżvilupp u speċjalment tal-pajjiżi l-anqas żviluppati (LDCs) jitqiegħdu fil-qalba tan-negozjati;
B. billi l-UE kienet konsistentement favur approċċ multilaterali b'saħħtu bbażat fuq ir-regoli fir-rigward tal-kummerċ, filwaqt li tirrikonoxxi li l-approċċi komplementari bħall-ftehimiet bilaterali, reġjonali u plurilaterali jistgħu wkoll irawmu l-ftuħ tal-kummerċ u l-iżvilupp ekonomiku, speċjalment billi jiżblokkaw il-liberalizzazzjoni u jaġġornaw regoli u dixxiplini f'oqsma politiċi ttrattati b'inqas reqqa mid-WTO, u jistgħu jsostnu s-sistema multilaterali, bil-patt li tali ftehimiet jaqblu mad-WTO, huma bbażati fuq regoli kondiviżi u joħolqu l-kundizzjonijiet għal multilateralizzazzjoni futura possibbli;
C. billi r-riżultati tad-Disa' Konferenza Ministerjali tal-2013 kienu ta' importanza sistemika, b'mod partikolari l-konklużjoni tal-Ftehim ta' Faċilitazzjoni tal-Kummerċ, l-aktar ftehim kummerċjali multilaterali sinifikanti konkluż mindu twaqqfet id-WTO fl-1995;
D. billi ċerti Membri tad-WTO qegħdin jippruvaw jimminaw il-mudell attwali għas-soluzzjoni tat-tilwim tal-kummerċ internazzjonali; billi l-Korp tal-Appell tad-WTO qiegħed jersaq lejn l-għadd minimu ta' mħallfin li għandu bżonn biex jaħdem; billi l-Istati Uniti reċentement ċaħdet proposti mill-UE u xi pajjiżi tal-Amerika Latina biex jinbeda proċess ta' għażla għall-mili ta' għadd dejjem jikber ta' postijiet tax-xogħol battala; billi dan l-imblokk, li diġà ħalla tnejn minn seba' siġġijiet fuq il-Korp Tal-Appell vakanti, jista' jwassal għall-kollass ta' sistema li hija essenzjali għall-ġestjoni tat-tilwim fost in-nazzjonijiet kummerċjali l-iktar b'saħħithom fid-dinja;
E. billi r-riżultati miksuba fl-Għaxar Konferenza Ministerjali fl-2015 kienu wkoll ta' importanza ewlenija, b'serje ta' sitt deċiżjonijiet ministerjali dwar l-agrikoltura, il-qoton u kwistjonijiet relatati mal-LDCs, inkluż impenn biex jitneħħew is-sussidji tal-esportazzjoni għall-esportazzjonijiet agrikoli, li probabbilment huwa l-aktar riżultat sinifikanti għall-qasam tal-agrikoltura li qatt kien hemm fi ħdan id-WTO;
F. billi diskussjonijiet reċenti dwar kif jista' jinkiseb progress dwar id-DDA, urew li jeżistu fehmiet differenti fost il-membri tad-WTO dwar kif għandhom jitkomplew in-negozjati - turija tal-ħtieġa għal rieżami tal-livell ta' ambizzjoni sabiex jinkisbu b'mod realistiku riżultati fil-pilastri kollha tan-negozjati, u billi dan ir-rieżami jeħtieġ li jqis bis-sħiħ ir-realtà tal-ambjent kummerċjali tal-lum;
G. billi t-trasformazzjoni diġitali tal-ekonomija tiftaħ kanali ġodda għall-kummerċ, li tiffaċilita l-parteċipazzjoni ta’ intrapriżi żgħar u ta' daqs medju (SMEs) fil-kummerċ dinji permezz tal-kummerċ elettroniku; billi din hija dejjem iktar kwistjoni li fiha d-WTO jista' jkollha rwol importanti;
H. billi l-11-il Konferenza Ministerjali tad-WTO se ssir fi Buenos Aires, l-Arġentina, mill-10 sat-13 ta' Diċembru 2017;
1. Itenni l-impenn sħiħ tiegħu favur il-valur dejjiemi tal-multilateraliżmu, u jappella għal aġenda kummerċjali bbażata fuq kummerċ ħieles, ġust u bbażat fuq ir-regoli għall-benefiċċju ta' kulħadd, li tappoġġa l-aġenda tal-iżvilupp sostenibbli billi tagħti importanza primarja lid-drittijiet soċjali, ambjentali u lid-drittijiet tal-bniedem, u tiżgura regoli miftiehma b'mod multilaterali u armonizzati, applikati b'mod uniformi għal kulħadd;
2. Jenfasizza l-ħtieġa li nibnu fuq ir-riżultati miftehma fid-Disgħa u l-Għaxar Konferenza Ministerjali biex jittieħdu u jiġu garantiti passi progressivi fil-11-il Konferenza Ministerjali fi Buenos Aires f'Diċembru 2017, bil-għan li tinżamm u tissaħħaħ l-arkitettura kummerċjali multilaterali; jenfasizza li, minkejja dan, il-partijiet għandhom isegwu objettivi politiċi ġodda fl-oqsma tal-kummerċ diġitali u l-faċilitazzjoni tal-investiment;
3. Iħeġġeġ lill-membri kollha tad-WTO jikkapitalizzaw fuq il-momentum li nħoloq mill-progress reċenti, filwaqt li jżommu f'moħħhom l-objettiv strateġiku li tissaħħaħ is-sistema kummerċjali multilaterali u l-ħtieġa li tiġi konsolidata d-WTO bħala ċ-ċentru tan-negozjati kummerċjali, filwaqt li fl-istess ħin jiġi rikonoxxut li hemm bżonn ta' approċċi ġodda biex jiġu ffaċċjati l-isfidi attwali; jirrikonoxxi li l-flessibbiltà, it-trasparenza, l-inklużività u l-impenn politiku se jkunu kruċjali biex isir progress b'mod globali, bilanċjat u realistiku fir-rigward tal-kwistjonijiet kollha li għad fadal tad-DDA; huwa tal-fehma li, mindu tnieda ċ-Ċiklu ta' Doha fl-2001, id-dinja nbidlet b'mod drammatiku f'termini ekonomiċi, politiċi u teknoloġiċi, u li hemm bżonn li jiġu diskussi sfidi ġodda bħall-kummerċ elettroniku, il-kummerċ diġitali, it-trasparenza fl-investiment, is-sussidji u l-kapaċità żejda, il-ktajjen ta' valur globali, l-akkwist pubbliku, ir-regolamentazzjoni domestika fis-servizzi, l-intrapriżi mikro, żgħar u ta' daqs medju (MSMEs) u kompatibbiltà akbar bejn l-aġendi tal-kummerċ, ix-xogħol u l-ambjent lil hinn mid-DDA, li jista' jsir mingħajr preġudizzju għal kwistjonijiet pendenti dwar id-DDA; jenfasizza l-ħtieġa biex il-pajjiżi li qegħdin jiżviluppaw ikunu jistgħu jsibu l-approċċi tagħhom stess biex ikomplu jiżguraw opportunitajiet indaqs f'dawn is-setturi l-ġodda;
4. Jenfasizza l-importanza li d-WTO tiffunzjona bħala forum ta' negozjati effiċjenti u effikaċi dwar il-kwistjonijiet kollha ta' interess għall-membri tagħha, u li tipprovdi pjattaforma għal diskussjoni miftuħa dwar kwistjonijiet relatati mal-kummerċ globali;
5. Jenfasizza l-ħtieġa li wieħed jasal fi Buenos Aires bi proposti testwali avvanzati sew sabiex jiġu żgurati negozjati aktar trasparenti u inklużivi, peress li l-Konferenza Ministerjali għandha tkun imħejjija tajjeb permezz ta' negozjati fil-livell ta' kumitat; ifaħħar, f'dan ir-rigward, in-negozjati avvanzati dwar is-sussidji għas-sajd bħala mod kif jiġi miġġieled is-sajd żejjed kif ukoll is-sajd illegali, mhux rappurtat u mhux regolat;
6. Jieħu nota tal-proposti mressqa dwar l-appoġġ nazzjonali għall-agrikoltura, inkluża l-proposta konġunta mill-UE u l-Brażil; iqis li jkun riżultat kruċjali għall-11-il Konferenza Ministerjali jekk id-dibattitu f'dan il-qasam jimxi 'l quddiem; itenni, f'dan il-kuntest, il-ħtieġa li tinstab soluzzjoni permanenti dwar il-ħażna pubblika għal skopijiet ta' sigurtà alimentari, l-appoġġ għall-industrija tal-qoton u s-sussidji, f'konformità mad-Deċiżjoni Ministerjali ta' Nairobi; jenfasizza li n-negozjati dwar dan is-suġġett u l-potenzjal tagħhom m'għandhomx jieħdu preċedenza fuq id-diskussjonijiet dwar il-futur tal-politika agrikola komuni;
7. Jafferma mill-ġdid l-importanza li jimxu 'l quddiem negozjati u li jinkisbu riżultati dwar kwistjonijiet oħra li tqajmu mill-membri, inklużi: ir-regolamentazzjoni domestika fis-servizzi, il-kummerċ elettroniku, il-faċilitazzjoni tal-investiment, is-sussidji orizzontali u t-titjib fit-trasparenza u l-prattiki regolatorji tajba għall-benefiċċju tal-SMEs;
8. Jemmen li r-riżultat tal-Konferenza Ministerjali tal-2017 għandu jagħraf b'mod ċar l-importanza tal-Għanijiet ta' Żvilupp Sostenibbli tal-2030 u l-impenji tal-Ftehim ta' Pariġi fil-ġlieda kontra t-tibdil fil-klima, u r-rwol li jista' jkollu l-kummerċ fil-kontribut lejn l-ilħuq tagħhom, u li dan irid jiddefinixxi azzjonijiet konkreti li għandhom jittieħdu f'dan ir-rigward, peress li standards globali u kundizzjonijiet multilaterali ekwivalenti huma ta' benefiċċju għall-kummerċ globali;
9. Jafferma mill-ġdid ir-rabtiet bejn l-ugwaljanza bejn is-sessi u l-iżvilupp inklużiv, filwaqt li jenfasizza li l-emanċipazzjoni tan-nisa hija fundamentali għall-qerda tal-faqar u li t-tneħħija tal-ostakli għall-parteċipazzjoni tan-nisa hija kritika għall-iżvilupp ekonomiku; jirrikonoxxi l-ħtieġa li jiġu żviluppati interventi li jindirizzaw l-firxa ta' ostakli li jillimitaw l-opportunitajiet għan-nisa fl-ekonomija; jistieden lill-membri tad-WTO jinkludu programm ta' ħidma biex ikun żgurat li fost ir-riżultati tal-Konferenza Ministerjali tal-2017 ikun hemm politika kummerċjali konxja tal-ugwaljanza bejn is-sessi;
10. Jiġbed l-attenzjoni lejn is-Sitt Rieżami Globali tal-Għajnuna għall-Kummerċ li sar f'Lulju 2017 f'Ġinevra, bit-titolu "promoting trade, inclusiveness and connectivity for sustainable development" (il-promozzjoni tal-kummerċ, l-inklużività u l-konnettività għal żvilupp sostenibbli), u li ffoka fost l-oħrajn fuq il-bżonn li jitnaqqas id-distakk diġitali;
11. Jappoġġa l-fehma li dan għandu jissarraf f'azzjonijiet konkreti sabiex jiġi ffaċilitat il-kummerċ elettroniku u l-opportunitajiet diġitali jinbidlu f'realtajiet kummerċjali; jissottolinja li konnettività aħjar toffri aktar opportunitajiet ta' negozju billi tagħmilha aktar faċli u irħas biex anke n-negozjanti tal-MSMEs fil-pajjiżi li qed jiżviluppaw ikollhom aċċess għas-swieq; jinnota, f'dan ir-rigward, li l-investimenti fl-infrastruttura jibqgħu sfida ewlenija u li huwa kruċjali li jinkiseb progress f'dan il-qasam; jappella, għalhekk, biex il-membri tad-WTO jippromwovu l-investiment fl-infrastruttura, filwaqt li jinkoraġġixxu, fost inizjattivi oħra, sħubiji pubbliċi-privati;
12. Jenfasizza l-importanza ta' diskussjoni dwar it-tweġibiet ta' politika kummerċjali possibbli għall-fenomenu dejjem jikber ta' servitizzazzjoni fil-qasam tal-kummerċ f'oġġetti (''modalità 5'');
13. Jistieden lill-Kummissjoni tkompli bl-isforzi tagħha favur l-iżvilupp ta' ġabra ta' dixxiplini multilaterali vinkolanti dwar il-kummerċ elettroniku fi ħdan id-WTO; jappoġġa l-komunikazzjoni tal-UE ''An enabling environment to facilitate online transactions'' (Ambjent favorevoli li jiffaċilita t-tranżazzjonijiet online) ippreżentata lill-Membri tal-Kunsill għall-Kummerċ fis-Servizzi f'Ġunju 2017, li tipprovdi xprun tant meħtieġ u sett f'waqtu ta' prinċipji komuni dwar il-protezzjoni tal-konsumatur, messaġġi mhux mitluba, servizzi ta' awtentikazzjoni u dawk fiduċjarji, u kuntratti elettroniċi, li jsaħħu l-fiduċja tal-konsumaturi online u joħolqu ambjent li jippermetti l-kummerċ diġitali;
14. Iħeġġeġ il-bidu mill-ġdid tan-negozjati kummerċjali plurilaterali b'rabta mal-Ftehim dwar il-Beni Ambjentali;
15. Jilqa' d-dħul fis-seħħ tal-Ftehim ta' Faċilitazzjoni tal-Kummerċ fit-22 ta' Frar 2017; iqis li dan il-ftehim se jissarraf f'benefiċċji sinifikanti għall-membri kollha tad-WTO, u partikolarment għall-pajjiżi li qed jiżviluppaw u għall-operaturi ekonomiċi rilevanti, billi jsaħħaħ it-trasparenza u ċ-ċertezza ġuridika u jnaqqas il-kostijiet amministrattivi kif ukoll it-tul tal-proċeduri doganali;
16. Jenfasizza l-importanza li l-membri kollha tad-WTO jagħtu segwitu għad-deċiżjonijiet li ttieħdu kemm f'Nairobi kif ukoll f'Bali, inkluż il-ħolqien ta' opportunitajiet ġodda ta' esportazzjoni għal fornituri tas-servizzi tal-LDCs skont id-deroga għas-servizzi tal-LDCs u s-semplifikazzjoni tar-regolamenti dwar ir-regoli ta' oriġini; jinnota l-interess li qed jikber fost il-membri tad-WTO fi ftehim ta' faċilitazzjoni tas-servizzi; jitlob sforzi msaħħa fuq livell multilaterali biex jiġu semplifikati u armonizzati ulterjorment ir-regoli tal-oriġini;
17. Jisħaq fuq l-importanza kruċjali tad-WTO fir-rigward tas-sistema kummerċjali bbażata fuq ir-regoli, u jqis kritika l-ħtieġa li jiġu żgurati l-implimentazzjoni tad-deċiżjonijiet tagħha, l-infurzar ta' impenji vinkolanti u r-riżoluzzjoni tat-tilwim kummerċjali, kif ukoll il-kontribut uniku tagħha fil-promozzjoni ta' aktar trasparenza u reviżjoni bejn il-pari, partikolarment permezz tal-Mekkaniżmu ta' Reviżjoni tal-Politika Kummerċjali (TPRM); jesprimi l-akbar tħassib tiegħu li diversi karigi fuq il-Korp tal-Appell għadhom battala, u li dan irażżan bil-qawwi l-ħidma ta' dan il-korp kruċjali billi jhedded li jimmina l-funzjonament attwali u tajjeb tas-soluzzjoni tat-tilwim, u jinsisti fuq deċiżjoni rapida dwar il-mili ta' dawn il-karigi;
18. Jenfasizza l-ħtieġa ta' dikjarazzjoni finali tal-11-il Konferenza Ministerjali, li fiha l-membri jistgħu jispeċifikaw oqsma ġodda u oqsma elenkati fuq l-aġenda taċ-Ċiklu ta' Doha li dwarhom se jibdew u se jkomplu jinnegozjaw;
19. Jistieden lill-Kummissjoni u lill-Kunsill jiżguraw li l-Parlament ikompli jkun involut mill-qrib fit-tħejjija tal-11-il Konferenza Ministerjali, jinżamm aġġornat fil-pront u jiġi kkonsultat matul il-Konferenza Ministerjali 2017; jistieden lill-Kummissjoni tkompli ssostni quddiem il-membri l-oħra tad-WTO biex tiżdied l-importanza tad-dimensjoni parlamentari tad-WTO;
20. Jistieden lill-membri tad-WTO jiżguraw il-leġittimità demokratika u t-trasparenza billi tissaħħaħ id-dimensjoni parlamentari tad-WTO; jisħaq, f'dan ir-rigward, fuq il-ħtieġa li jkun żgurat li l-parlamentari jkollhom aċċess aħjar għan-negozjati kummerċjali u jkunu involuti fil-formulazzjoni u fl-implimentazzjoni tad-deċiżjonijiet tad-WTO u li l-politiki kummerċjali jkunu analizzati adegwatament fl-interessi taċ-ċittadini tagħhom;
21. Jiddispjaċih li l-Konferenza Ministerjali qasira tad-9 u l-10 ta' Ottubru 2017 f'Marrakesh ma waslitx għal progress sinifikanti fir-rigward tal-11-il Konferenza Ministerjali; jistieden lill-partijiet kollha jerfgħu bis-sħiħ ir-responsabbiltajiet tagħhom u li fin-negozjati jsarrfu r-rieda li ħarġet mid-dikjarazzjonijiet politiċi f'azzjonijiet konkreti, biex b'hekk jinkisbu riżultati pożittivi fil-11-il Konferenza Ministerjali fi Buenos Aires, u tinħoloq bażi soda għal aktar azzjonijiet u deċiżjonijiet lil hinn mill-Konferenza Ministerjali tal-2017;
22. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti tal-Istati Membri u lid-Direttur Ġenerali tad-WTO.
(1) Dikjarazzjoni ministerjali ta' Doha (WT/MIN(01)/DEC/1) tal-14 ta' Novembru 2001 https://www.wto.org/english/thewto_e/minist_e/min01_e/mindecl_e.htm
(2) Dikjarazzjoni Ministerjali ta' Hong Kong (WT/MIN (05)/DEC) tat-18 ta' Diċembru 2005 https://www.wto.org/english/thewto_e/minist_e/min05_e/final_text_e.htm
(3) ĠU C 9 E, 15.1.2010, p. 31.
(4) ĠU C 286 E, 22.10.2010, p. 1.
(5) ĠU C 51 E, 22.2.2013, p. 84.
(6) ĠU C 436, 24.11.2016, p. 6.
(7) ĠU C 366, 27.10.2017, p. 140.
(8) Dikjarazzjoni Ministerjali ta' Bali (WT/MIN(13)/DEC) tas-7 ta' Diċembru 2013 https://www.wto.org/english/thewto_e/minist_e/mc9_e/balideclaration_e.htm
(9) Dikjarazzjoni Ministerjali ta' Nairobi (WT/MIN(15)/DEC) tad-19 ta' Diċembru 2015 https://www.wto.org/english/thewto_e/minist_e/mc10_e/nairobipackage_e.htm
451k 62k
Rakkomandazzjoni tal-Parlament Ewropew tal-15 ta' Novembru 2017 dwar lill-Kunsill, lill-Kummissjoni u lis-SEAE dwar is-Sħubija tal-Lvant, fit-tħejjija għas-Summit ta' Novembru 2017 (2017/2130(INI))
– wara li kkunsidra l-Artikoli 2, 3 u 8 u t-Titolu V, b'mod partikolari l-Artikoli 21, 22, 36 u 37 tat-Trattat dwar l-Unjoni Ewropea (TUE), kif ukoll il-Parti Ħamsa tat-Trattat dwar il-Funzjonament tal-Unjoni Ewropea (TFUE),
– wara li kkunsidra t-tnedija tas-Sħubija tal-Lvant fi Praga fis-7 ta' Mejju 2009 bħala sforz komuni tal-UE u s-sħab tal-Lvant tagħha l-Armenja, l-Ażerbajġan, il-Belarussja, il-Georgia, il-Moldova u l-Ukrajna,
– wara li kkunsidra d-Dikjarazzjonijiet Konġunti tas-Summits dwar is-Sħubija tal-Lvant tal-2011 f'Varsavja, tal-2013 f'Vilnius u tal-2015 f'Riga,
– wara li kkunsidra d-Dikjarazzjoni tal-mexxejja ta' 27 Stat Membru u tal-Kunsill Ewropew, tal-Parlament Ewropew u tal-Kummissjoni Ewropea adottata f'Ruma fil-25 ta' Marzu 2017,
– wara li kkunsidra rakkomandazzjonijiet minn u l-attivitajiet tal-Assemblea Parlamentari Euronest, tal-Forum tas-Soċjetà Ċivili tas-Sħubija tal-Lvant, u tal-Kumitat tar-Reġjuni u l-Konferenza tal-Awtoritajiet Lokali u Reġjonali għas-Sħubija tal-Lvant (CORLEAP),
– wara li kkunsidra l-komunikazzjonijiet tal-Kummissjoni Ewropea u s-Servizz Ewropew għall-Azzjoni Esterna (SEAE) dwar il-Politika Ewropea tal-Viċinat (PEV), b'mod partikolari r-rapport tal-2017 dwar l-implimentazzjoni tar-rieżami tal-PEV (JOIN(2017)0018) u d-dokument ta' ħidma rivedut tal-2017, bit-titolu "Is-Sħubija tal-Lvant – 20 Riżultat għall-2020: Enfasi fuq il-prijoritajiet ewlenin u r-riżultati tanġibbli" (SWD(2017)0300), kif ukoll il-Komunikazzjoni tal-2016 dwar l-"Istrateġija Globali għall-Politika Estera u ta' Sigurtà tal-Unjoni Ewropea",
– wara li kkunsidra l-konklużjonijiet tal-Kunsill Affarijiet Barranin dwar il-PEV u s-Sħubija tal-Lvant,
– wara li kkunsidra r-rakkomandazzjoni tiegħu tal-5 ta' Lulju 2017 dwar it-72 Sessjoni tal-Assemblea Ġenerali tan-Nazzjonijiet Uniti(1), għar-riżoluzzjonijiet tiegħu tal-15 ta' Ġunju 2017 dwar il-każ ta' Afgan Mukhtarli u s-sitwazzjoni tal-midja fl-Ażerbajġan(2), tas-6 ta' April 2017(3) u tal-24 ta' Novembru 2016(4) dwar is-sitwazzjoni fil-Belarussja, tas-16 ta' Marzu 2017 dwar il-prijoritajiet tal-UE għas-sessjonijiet tal-Kunsill tad-Drittijiet tal-Bniedem tan-NU fl-2017(5), tat-13 ta' Diċembru 2016 dwar id-drittijiet tan-nisa fl-Istati tas-Sħubija tal-Lvant(6), tal-21 ta' Jannar 2016 dwar il-Ftehimiet ta' Assoċjazzjoni/iż-Żoni ta' Kummerċ Ħieles Approfonditi u Komprensivi mal-Georgia, il-Moldova u l-Ukrajna(7) u tad-9 ta' Lulju 2015 dwar ir-rieżami tal-Politika Ewropea tal-Viċinat(8),
– wara li kkunsidra d-Dikjarazzjoni Konġunta tal-Parlamenti tal-Georgia, il-Moldova u l-Ukrajna tat-3 ta' Lulju 2017,
– wara li kkunsidra l-Artikolu 113 tar-Regoli ta' Proċedura tiegħu,
– wara li kkunsidra r-rapport tal-Kumitat għall-Affarijiet Barranin (A8-0308/2017),
A. billi s-Sħubija tal-Lvant hija bbażata fuq impenn kondiviż bejn l-Armenja, l-Ażerbajġan, il-Belarussja, il-Georgia, il-Moldova, l-Ukrajna u l-Unjoni Ewropea bil-għan li japprofondixxu r-relazzjonijiet tagħhom u jaderixxu mad-dritt internazzjonali u l-valuri fundamentali, inklużi d-demokrazija, l-istat tad-dritt, ir-rispett għad-drittijiet tal-bniedem, il-libertajiet fundamentali u l-ugwaljanza bejn is-sessi, kif ukoll l-ekonomija tas-suq soċjali, l-iżvilupp sostenibbli u l-governanza tajba;
B. billi s-Sħubija tal-Lvant tfittex li tikseb l-għanijiet komuni tal-promozzjoni tal-istabbiltà, il-bini ta' fiduċja u l-kooperazzjoni, l-appoġġ għal riformi demokratiċi, ir-relazzjonijiet tajba mal-viċinat, is-soluzzjoni paċifika tal-kunflitt u l-kooperazzjoni reġjonali, it-tisħiħ tal-kuntatti bejn in-nies u l-ixprunar tal-kummerċ, sabiex jitkattar id-djalogu u l-assoċjazzjoni politika kif ukoll il-kooperazzjoni ekonomika u l-integrazzjoni;
C. billi permezz tal-Istrateġija Globali u, l-PEV riveduta tagħha, l-UE tfittex li tqarreb is-sħab tagħha permezz ta' assoċjazzjoni politika u integrazzjoni ekonomika mħaffa mal-UE, waqt li fl-istess ħin għandha l-għan li tippromwovi l-istabbilizzazzjoni politika, ir-reżiljenza tas-soċjetà u l-prosperità ekonomika fil-viċinat tagħha, u toffri opportunitajiet għal relazzjonijiet ekonomiċi u politiċi privileġġati skont il-livell ta' ambizzjoni ta' kull pajjiż imsieħeb;
D. billi, minħabba li l-UE tikkunsidra l-kooperazzjoni bħala valur fiha nnifisha u temmen bis-sħiħ li din twassal għal sitwazzjonijiet ta' benefiċċju reċiproku għall-partijiet kollha kkonċernati, hemm impenn min-naħa tal-UE biex tkompli taħdem mal-pajjiżi kollha tas-Sħubija tal-Lvant sakemm il-valuri ewlenin Ewropej ma jiġux dubitati jew imxekkla;
E. billi l-UE u s-sħab tagħha jinħtieġu li jqabblu r-riżorsi u l-istrumenti mal-impenji magħmula u billi s-sħab għandhom jiffokaw aktar fuq l-implimentazzjoni tal-ftehimiet eżistenti;
F. billi l-parteċipanti fis-Summit ta' Riga fl-2015 talbu li jsir progress sas-Summit li jmiss fl-oqsma ta': (1) it-tisħiħ tal-istituzzjonijiet u l-governanza tajba, (2) il-mobbiltà u l-kuntatti bejn il-persuni, (3) l-iżvilupp ekonomiku u l-opportunitajiet tas-suq, u (4) il-konnettività, l-effiċjenza tal-enerġija, l-ambjent u t-tibdil fil-klima;
G. billi twettaq progress sinifikanti mill-aħħar Summit, partikolarment bil-konklużjoni u d-dħul fis-seħħ ta' tliet Ftehimiet ta' Assoċjazzjoni inkluża Żona ta' Kummerċ Ħieles Approfondit u Komprensiv (DCFTA) mal-Georgia, il-Moldova u l-Ukrajna, kif ukoll reġimi mingħajr viża mal-Georgia u l-Ukrajna sa mill-2017 (u mal-Moldova sa mill-2014), il-konklużjoni ta' negozjati dwar Ftehim ta' Sħubija Imtejba u Komprensiva mal-Armenja (li jservi bħala eżempju ta' kif is-sħubija tal-Unjoni Ekonomika Ewroasjatika u l-parteċipazzjoni fl-istrateġiji tal-viċinat tal-UE jistgħu jgħixu flimkien), it-tnedija ta' negozjati dwar ftehim komprensiv ġdid mal-Ażerbajġan, l-adozzjoni ta' riformi kbar f'għadd minn dawn il-pajjiżi bl-appoġġ politiku, tekniku u finanzjarju tal-Unjoni Ewropea, u t-tkomplija tal-politika ta' parteċipazzjoni kritika fil-konfront tal-Belarussja;
H. billi mit-tnedija tas-Sħubija tal-Lvant fi Praga, xi membri fundaturi esperjenzaw deterjorament ġenerali tas-sitwazzjoni tad-drittijiet tal-bniedem u t-treġġigħ lura ta' xejriet ta' demokratizzazzjoni; billi l-iffaċilitar ta' tranżizzjoni kontinwa għal tkabbir inklużiv, responsabbli, demokraziji stabbli u vijabbli hi waħda mill-isfidi ewlenin;
I. billi żieda fil-mobbiltà u t-tisħiħ tal-kuntatti bejn il-persuni bejn il-pajjiżi sħab u l-UE tibqa' strument indispensabbli għall-promozzjoni tal-valuri Ewropej;
J. billi pjan ġdid ta' ħidma strateġika propost mill-Kummissjoni Ewropea u s-SEAE li jgħaqqad flimkien il-kooperazzjoni bilaterali u dik reġjonali għandu l-għan li jiggwida l-ħidma futura mill-UE u s-sitt pajjiżi sħab billi jiffoka fuq għoxrin riżultat li jistgħu jinkisbu sal-2020;
K. billi l-indipendenza, is-sovranità u l-integrità territorjali tas-sħab tal-Lvant tal-UE għadhom mhedda minn kunflitti reġjonali mhux solvuti, inklużi wħud li tnedew u li għadhom attivament sostnuti mill-Federazzjoni Russa f'kontradizzjoni mal-impenji internazzjonali tagħha li tiddefendi l-ordni ġuridiku internazzjonali; billi l-UE għandha twettaq rwol aktar attiv fis-soluzzjoni paċifika tal-konflitti kollha li għadhom għaddejjin fil-viċinat tagħha; billi l-aggressjoni Russa fil-konfront tal-Ukrajna, l-annessjoni tal-peniżola tal-Krimea u l-okkupazzjoni kontinwa taż-żewġ reġjuni tal-Georgia, kif ukoll it-theddid ibridu Russu inklużi l-attivitajiet ta' destabilizzazzjoni u propaganda, jheddu s-sigurtà Ewropea kollha kemm hi;
L. billi l-politika tas-Sħubija tal-Lvant hija bbażata fuq id-dritt sovran ta' kull wieħed mis-sħab li jagħżel il-livell ta' ambizzjoni u l-miri li jaspira għalihom fir-relazzjonijiet tiegħu mal-UE; billi s-sħab li jfittxu relazzjonijiet aktar mill-qrib mal-UE għandhom ikunu kapaċi li jaċċedu għal aktar appoġġ u assistenza biex jinkisbu miri stipulati reċiproċi, jekk dawn jissodisfaw l-impenji ta' riforma eżistenti, bi qbil mal-prinċipju ta' "aktar għal aktar";
1. Jirrakkomanda dan li ġej lill-Kunsill, lill-Kummissjoni u lis-Servizz Ewropew għall-Azzjoni Esterna:
Dwar il-futur tas-Sħubija tal-Lvant
(a) li jiżguraw li s-summit ta' Novembru 2017 ikun wieħed li jħares 'il quddiem, li jinjetta dinamiżmu ġdid u li jfassal viżjoni politika ċara għall-futur tas-sħubija tal-Lvant bħala politika fuq il-perjodu twil; li jiżguraw li r-riżultati ta' dan is-Summit ta' Novembru 2017 ikollhom bħala l-ewwel prijorità, il-provviżjoni ta' bażi għad-difiża tal-valuri ewlenin tal-Unjoni Ewropea, b'mod partikolari r-rispett tad-demokrazija, id-drittijiet tal-bniedem, il-libertajiet fundamentali, l-istat tad-dritt, il-governanza tajba, id-drittijiet ċivili, in-nondiskriminazzjoni u l-ugwaljanza bejn is-sessi, li fuqhom hija bbażata s-Sħubija tal-Lvant, filwaqt li jenfasizza li dawn il-valuri jinsabu fil-qalba tal-Ftehimiet ta' Assoċjazzjoni u jirrikonoxxi l-impenji tas-sħab ikkonċernati biex jimplimentaw u jippromwovu dawn il-valuri;
(b) li jissodisfaw l-aspettattivi għolja taċ-ċittadini fil-pajjiżi sħab kollha rigward il-qerda tal-korruzzjoni, il-ġlieda kontra l-kriminalità organizzata u t-tisħiħ tal-istat tad-dritt u l-governanza tajba; li jfittxu għalhekk l-impenn imġedded tas-sħab biex jadottaw u jimplimentaw b'mod sħiħ ir-riformi relatati mal-ġudikatura, l-amministrazzjoni pubblika u l-ġlieda kontra l-korruzzjoni u l-kriminalità organizzata, skont pjani direzzjonali b'objettivi u skadenzi definiti biċ-ċar;
(c) li jsaħħu s-soċjetà ċivili fil-pajjiżi sħab u r-rwol tagħha fi ħdan is-Sħubija tal-Lvant, kemm bħala attur dispensabbli fil-proċess ta' konsolidazjoni demokratika u bħala pjattaforma għal kooperazzjoni reġjonali billi topponi mingħajr kompromess kull tip ta' leġiżlazzjoni u miżuri li jfittxu li jnaqqsu l-attivitajiet leġittimi tagħha u billi jħeġġu l-involviment aktar profond tagħha fit-tfassil, fl-iskrutinju u fil-monitoraġġ tal-implimentazzjoni ta' riformi marbuta mas-Sħubija kif ukoll bil-promozzjoni tat-trasparenza u r-responsabbiltà tal-istituzzjonijiet pubbliċi;
(d) li jinkoraġġixxu r-riformi elettorali li jiżguraw li l-oqfsa legali jkunu konformi mal-istandards internazzjonali, mar-rakkomandazzjonijiet minn missjonijiet ta' osservazzjoni internazzjonali mmexxija mill-OSKE u mal-opinjonijiet tal-Kummissjoni ta' Venezja u li jistgħu jinkisbu permezz ta' proċess trasparenti, u jkunu s-suġġett ta' konsultazzjoni wiesgħa u, sa fejn ikun possibbli, kunsens mal-oppożizzjoni u s-soċjetà ċivili, sabiex jittejbu l-oqfsa elettorali mingħajr l-ebda preġudizzju lejn il-partiti fil-gvern; li jiżguraw l-applikazzjoni stretta mill-UE tal-kundizzjonalità eżistenti fir-rigward tar-riforma elettorali;
(e) li jiżguraw li l-eżitu tas-Summit ta' Novembru 2017 jieħu kont tar-riżultati tanġibbli li diġà nkisbu, li jenfasizza l-bżonn li jiġu ssodisfatti l-impenji kollha diġà magħmula u li jipprovdi impetu ġdid għall-futur tas-Sħubija, inkluż it-twassil ta' riżultati tanġibbli għaċ-ċittadini, partikolarment f'termini ta' impjiegi, it-tnaqqis tad-diskrepanzi soċjoekonomiċi, it-trasport u l-konnettività, l-indipendenza tal-enerġija, il-mobbiltà u l-edukazzjoni, filwaqt li tittieħed nota tal-fatt li Pjan ġdid ta' Investiment Estern Ewropew (PIE) huwa strument importanti f'dan ir-rigward;
(f) li jkomplu bl-isforzi mmirati lejn l-indirizzar tal-qgħad, speċjalment il-qgħad fost iż-żgħażagħ, inkluż permezz ta' pakkett ta' miżuri ta' appoġġ għaż-żgħażagħ bħall-programm EU4Youth, u bl-iżvilupp ta' ħiliet adattati għall-ħtiġijiet li qed jevolvu tas-suq tax-xogħol, inkluż permezz ta' edukazzjoni u taħriġ vokazzjonali, it-trawwim tal-intraprenditorija u l-industriji lokali, l-appoġġ għal agrikoltura sostenibbli, l-iżvilupp tat-turiżmu u l-ekonomija diġitali, u l-espansjoni tal-infrastruttura soċjali u tas-setturi tas-servizzi pubbliċi u privati, inter alia fil-qasam tas-saħħa u tal-indukrar tas-saħħa;
(g) li jippromwovu u jappoġġaw b'mod attiv l-implimentazzjoni ta' politiki kontra d-diskriminazzjoni fis-setturi kollha tas-soċjetà; li jiżguraw l-integrazzjoni tal-ugwaljanza bejn is-sessi fil-politiki pubbliċi u l-appoġġ għall-impjegabbiltà u l-intraprenditorija tan-nisa, bil-garanzija tal-kontinwità ta' politika lil hinn mid-data fil-mira tal-2020;
(h) li jimpenjaw ruħhom biex jaħdmu flimkien fuq mobbiltà akbar bejn l-UE u l-pajjiżi sħab; li jappoġġaw lill-Moldova, lill-Georgia u lill-Ukrajna fl-implimentazzjoni tal-ftehim ta' liberalizzazzjoni tal-viża u li jiżguraw li l-mekkaniżmi ta' sospensjoni ma jiskattawx fil-futur, partikolarment permezz ta' kooperazzjoni mill-qrib fl-oqsma tal-pulizija u tad-dwana sabiex issir salvagwardja kontra t-theddid għas-sigurtà, il-kriminalità u l-qbiż tas-soġġorn awtorizzat; li jiftħu djalogi dwar il-viża mal-Armenja, li jinkoraġġixxu l-progress mill-Ażerbajġan fl-implimentazzjoni tal-Ftehimiet għall-Faċilitazzjoni tal-Viża u ta' Riammissjoni (VFA/RA) bil-ħsieb li jinfetaħ djalogu dwar il-viża fil-ġejjieni, u biex jiġu ffinalizzati n-negozjati tal-VFA/RA mal-Belarussja għall-benefiċċju taċ-ċittadini tagħha, jekk dawn il-pajjiżi jagħmlu progress sinifikanti fil-qasam tal-valuri fundamentali u jissodisfaw il-kondizzjonijiet preċiżi definiti fi pjanijiet direzzjonali dwar il-liberalizzazzjoni tal-viża;
(i) li jkomplu jżidu l-opportunitajiet għal kooperazzjoni aktar mill-qrib fl-oqsma tal-edukazzjoni, ir-riċerka u l-innovazzjoni, partikolarment permezz ta' programmi bħal Erasmus+, Spreading excellence and widening participation (it-Tixrid tal-eċċellenza u firxa tal-parteċipazzjoni) u EU4Innovation kif ukoll l-għoti ta' garanziji ta' self mill-Grupp tal-Bank Ewropew tal-Investiment bħala parti mill-programm InnovFin tiegħu; li jipprovdu appoġġ sabiex issir ir-riforma tal-edukazzjoni u li jindirizzaw id-distakk fl-edukazzjoni u l-innovazzjoni;
(j) li jiżguraw li r-riżultati tas-Summit ta' Novembru 2017 jipprovdu wkoll impetu mġedded sabiex jiġi xprunati t-tkabbir ekonomiku sostenibbli, l-immodernizzar tas-setturi eżistenti, l-opportunitajiet ta' kummerċ u investiment, inklużi l-opportunitajiet intrareġjonali għal kooperazzjoni transfruntiera u b'enfasi partikolari fuq l-Intrapriżi Żgħar u ta' Daqs Medju (SMEs);
(k) li jitolbu appoġġ tal-UE kalibrat mill-ġdid għall-aġendi ta' Assoċjazzjoni u r-riformi strutturali relatati, b'mod partikolari dawk li jippermettu titjib fil-kompetittività, ambjent tan-negozju iktar favorevoli u aċċess adegwat għas-sorsi ta' finanzjament, inkluż permezz tal-inizjattiva EU4business; li jimmonitorjaw mill-qrib l-implimentazzjoni tad-DCFTAs sabiex ikun evitat id-dumping soċjali u ambjentali; li jfassalu assistenza mmirata għall-SMEs biex jgħinuhom jassorbu bis-sħiħ il-potenzjal tad-DCFTAs; li jippromwovu u jappoġġaw riforma ġenwina tas-sistema ekonomika li għandha l-għan li telimina gradwalment il-monopolji u li ddgħajjef ir-rwol tal-oligarki bl-introduzzjoni ta' liġijiet adegwati, kif ukoll permezz ta' riforma ewlenija tas-settur bankarju u finanzjarju bil-għan li jiġu miġġielda l-ħasil tal-flus u l-evażjoni fiskali;
(l) li jappoġġaw l-iżvilupp tal-infrastruttura tat-trasport u l-konnettività meħtieġa, inkluż permezz ta' pjan ta' investiment ambizzjuż għan-netwerk ewlieni tat-TEN-T, u anke sabiex jippromwovu l-kummerċ intrareġjonali; li jappoġġaw proġetti infrastrutturali li se jipprovdu opportunitajiet ġodda għall-kummerċ u li jippermettu aktar komunikazzjoni u skambji bejn l-UE u l-pajjiżi sħab kif ukoll fost is-sħab infushom;
(m) li jtejbu kemm l-indipendenza enerġetika kif ukoll l-effiċjenza permezz ta' investimenti speċifiċi u d-diversifikazzjoni tas-sorsi tal-enerġija, partikolarment fir-rigward tal-enerġija rinnovabbli u t-tnaqqis tad-dipendenza fuq il-fjuwils fossili, permezz ta' kooperazzjoni msaħħa fl-oqsma prijoritarji kollha koperti mill-Unjoni tal-Enerġija tal-UE u bl-integrazzjoni aktar mill-qrib tas-swieq tal-enerġija tas-sħab mas-suq tal-enerġija Ewropew, u b'enfasi partikolari fuq l-interkonnettività u l-infrastruttura; li jiżguraw li s-sezzjonijiet onshore u offshore tal-infrastruttura ta' pipeline il-ġdida fir-reġjun, inkluż il-pipeline Nord Stream 2, jikkonformaw bis-sħiħ mal-leġiżlazzjoni tal-UE u mal-istrateġija tal-Unjoni tal-enerġija u li dawn ma jipperikolawx is-sigurtà enerġetika reġjonali; li jaħdmu mas-sħab tal-Lvant biex jappoġġaw l-unitajiet domestiċi l-iktar milquta mill-prezzijiet dejjem ogħla tal-enerġija;
(n) li jiżguraw ir-rispett sħiħ tas-sigurtà nukleari internazzjonali u l-ftehimiet u l-obbligi tal-protezzjoni ambjentali; li jżidu l-isforzi lejn it-twettiq tal-impenji tat-tibdil fil-klima inkluż permezz tas-sensibilizzazzjoni tal-pubbliku u permezz tat-tneħħija gradwali tal-impjanti tal-enerġija qodma fl-Armenja u fl-Ukrajna; li jsegwu mill-qrib l-iżvilupp ta' proġetti ġodda bħall-impjant tal-enerġija nukleari f'Ostrovets, il-Belarussja;
(o) li jiżguraw li r-riżultati tas-Summit ta' Novembru 2017 jindirizzaw ukoll it-theddid għas-sigurtà u l-kunflitti li jaffettwaw is-sovranità, l-integrità territorjali, id-drittijiet fundamentali tal-bniedem u l-istabbiltà politika, soċjali u ekonomika u l-iżvilupp tas-sħab u tar-reġjun kollu kemm hu;
(p) li jimpenjaw ruħhom biex isostnu l-unità ta' azzjoni fost l-Istati Membri tal-UE sabiex iżommu pressjoni kollettiva fuq ir-Russja, li minkejja kollox il-preżenza militari tagħha fir-reġjun kompliet tikber matul dawn l-aħħar snin, partikolarment permezz tat-tisħiħ ta' miżuri restrittivi mmirati, biex jissolva l-kunflitt fil-Lvant tal-Ukrajna billi jikkonformaw b'mod sħiħ u ġenwin l-implimentazzjoni tal-ftehimiet ta' Minsk u biż-żamma ta' missjoni ta' monitoraġġ tal-OSKE, biex jissolva l-kunflitt bejn ir-Russja u l-Georgia permezz ta' riżultati tanġibbli għad-Diskussjonijiet Internazzjonali ta' Ġinevra u l-implimentazzjoni sħiħa min-naħa tar-Russja tal-ftehim ta' waqfien mill-ġlied tal-2008, li terġa' tiġi stabbilita s-sovranità sħiħa tal-Ukrajna fil-Krimea, u dik tal-Georgia fit-territorji okkupati tal-Abkażja u tal-Ossezja tan-Nofsinhar tal-Moldova fit-Transnistrija, biex tingħata attenzjoni adegwata dwar is-sitwazzjoni ekoloġika perikoluża fil-Lvant tal-Ukrajna, li tappoġġa s-sħab tagħha fit-tisħiħ tar-reżiljenza tagħhom, u biex itemmu t-theddid addizzjonali ta' qtil, attakki ċibernetiċi, diżinformazzjoni u tipi oħra ta' destabilizzazzjoni sponsorizzati mill-istat;
(q) li jenfasizzaw li l-parteċipazzjoni ta' sieħeb tal-Lvant f'eżerċizzji militari fil-konfront tal-UE u/jew ta' xi wħud mis-sħab, bħall-eżerċizzju Zapad 2017 immexxi mir-Russja, mhijiex aċċettabbli; li jiżguraw li wieħed mis-sħab ma jerġax jieħu sehem f'eżerċizzji bħal dawn fil-futur;
(r) li jsejħu għal waqfien immedjat tal-ostilitajiet militari bejn il-forzi tal-Armenja u l-Ażerbajġan, li wasslu għall-mewt mhux meħtieġa ta' persuni ċivili u suldati filwaqt xekklu l-iżvilupp soċjoekonomiku; li jaffermaw mill-ġdid l-appoġġ għall-isforzi tal-Kopresident tal-Grupp ta' Minsk tal-OSKE biex jiġi solvut il-kunflitt ta' Nagorno-Karabakh, u għall-Prinċipji Bażiċi 2009 tagħhom, li jinkludu l-integrità territorjali, l-awtodeterminazzjoni u n-nuqqas ta' użu tal-forza; li jistiednu lill-Armenja u lill-Ażerbajġan biex jerġgħu jniedu mill-ġdid in-negozjati in bona fede bil-għan li jimplimentaw dawn il-prinċipji biex jissolva l-kunflitt, li ma jistax jiġi solvut bl-użu tal-forza militari; li jappellaw lill-Gvernijiet tal-Armenja u tal-Ażerbajġan biex jorganizzaw taħdidiet ta' livell għoli u jimpenjaw ruħhom għal miżuri ta' bini ta' kunfidenza u ta' djalogu ġenwin bejn is-soċjetà ċivili Armena u tal-Ażerbajġan; li jirratifikaw ftehimiet ġodda bejn l-UE u kull waħda mill-partijiet bil-kondizzjoni li jittieħdu impenji serji u jitwettaq progress sostanzjali lejn is-soluzzjoni tal-konflitt bħal biż-żamma tal-waqfien mill-ġlied u bl-appoġġ tal-implimentazzjoni tal-Prinċipji Bażiċi tal-2009;
(s) li jappellaw għal appoġġ kontinwu għall-ħidma mwettqa mill-missjonijiet tal-UE u l-OSKE fil-Georgia, il-Moldova u l-Ukrajnatal-Lvant bħala operazzjonijiet essenzjali fl-iżgurar tal-paċi u s-sigurtà, l-ewwel u qabel kollox, għall-benefiċċju taċ-ċittadini fuq il-post; li jiżguraw l-implimentazzjoni effettiva tal-mandati ta' dawn il-missjonijiet u jħeġġu lir-Russja tiggarantixxi l-aċċess mingħajr xkiel tagħhom; li jikkunsidraw li jappoġġaw l-iskjerament ta' missjoni armata tal-pulizija tal-OSKE fil-Lvant tal-Ukrajna; li jirriflettu, b'mod konġunt mal-pajjiżi sħab, dwar il-prospett ta' rwol imsaħħaħ għall-UE f'termini li tinstab soluzzjoni għal dawn il-kunflitti, inkluż billi jitniedu missjonijiet tal-Politika ta' Sigurtà u ta' Difiża Komuni (PSDK) ambizzjużi u żviluppati bil-kompitu li jtejbu s-sigurtà u l-istabbiltà;
(t) li jistiednu lis-sħab tal-UE biex jikkoperaw bis-sħiħ mal-UE biex jiġu indirizzati sfidi bħalma huma l-migrazzjoni illegali, it-terroriżmu, iċ-ċiberkriminalità, it-traffikar tal-bnedmin, il-kuntrabandu u l-kummerċ illeċitu;
(u) li jikkunsidraw, fi ħdan il-politika tal-EaP, mudell ta' "EaP+" attraenti fuq medda itwal ta' żmien għal pajjiżi assoċjati li jkunu wettqu progress sostanzjali fl-implimentazzjoni tar-riformi relatati mal-AA/DCFTA, li eventwalment jistgħu jwasslu biex huma jingħaqdu mal-unjoni doganali, mal-unjoni tal-enerġija, mal-unjoni diġitali u maż-żona Schengen, jitkattar aktar l-aċċess għas-suq intern tal-UE, l-integrazzjoni fin-netwerks tat-trasport tal-UE, sħubijiet industrijali, żieda fil-parteċipazzjoni fi programmi u aġenziji oħra tal-UE, kooperazzjoni ulterjuri fil-qasam tal-PSDK, u aktar miżuri immedjati bħal preferenzi tariffarji unilaterali addizzjonali, qafas ta' żmien konkret għall-abolizzjoni tat-tariffi tar-roaming bejn is-sħab u l-UE, u l-iżvilupp ta' broadband b'kapaċita għolja; li jwessgħu l-mudell "EaP+" għal pajjiżi oħra tas-Sħubija tal-Lvant ladarba jkunu lesti għal tali impenji msaħħa u jkunu wettqu progress sinifikanti lejn l-implimentazzjoni ta' riformi maqbula b'mod reċiproku;
(v) li jikkunsidraw, għal pajjiżi mhux assoċjati, mezzi ġodda ta' appoġġ għas-soċjetà ċivili, in-negozji, il-komunitajiet tal-midja akkademika u indipendenti u ż-żgħażagħ, inkluż permezz ta' finanzjament addizzjonali u sħubijiet ta' mobbiltà;
(w) li jiżguraw li, fiż-żewġ każijiet, l-għanijiet komuni huma kemm fuq perjodu medju u fit-tul meta meħtieġ, li jinkoraġġixxu lil xi wħud mill-pajjiżi sħab biex imorru lil hinn mil-loġika ta' ċikli elettorali lejn viżjonijiet aktar strateġiċi;
Dwar l-implimentazzjoni tas-Sħubija tal-Lvant
(x) li jtennu l-prinċipju tad-differenzjazzjoni u li l-ambitu u l-profondità tal-kooperazzjoni mal-UE jiġu determinati mill-ambizzjonijiet tagħha u minn dawk tas-sħab, kif ukoll ir-ritmu u l-kwalità tar-riformi li għandhom jiġu evalwati abbażi tal-implimentazzjoni sħiħa u effettiva tagħhom, partikolarment fir-rigward tar-rispett għad-demokrazija, id-drittijiet tal-bniedem u l-libertajiet fundamentali, l-istat tad-dritt u l-governanza tajba;
(y) li jenfasizzaw li s-Sħubija tal-Lvant għandha l-għan li toħloq il-kundizzjonijiet meħtieġa għal assoċjazzjoni politika mill-qrib u integrazzjoni ekonomika, inkluża l-parteċipazzjoni fil-programmi tal-UE; li jtennu li l-ftehimiet ta' assoċjazzjoni mal-Georgia, il-Moldova u l-Ukrajna ma jirrappreżentawx l-għan aħħari tar-relazzjonijiet tagħhom mal-UE; li jirrikonoxxu għal darb'oħra l-aspirazzjonijiet Ewropej ta' dawn il-pajjiżi; li jirrimarkaw, li skont l-Artikolu 49 tat-TUE u bi qbil mad-Dikjarazzjoni ta' Ruma tal-25 ta' Marzu 2017, kwalunkwe Stat Ewropew jista' japplika biex isir membru tal-UE, dment li jaderixxi mal-kriterji ta' Copenhagen u l-prinċipji tad-demokrazija, u li jirrispetta l-libertajiet fundamentali u d-drittijiet tal-bniedem inklużi dawk tal-gruppi ta' minoranzi u li jiżgura l-istat tad-dritt; li jħeġġu lill-Istati Membri sabiex f'dan ir-rigward, jilħqu ftehim dwar dikjarazzjoni ambizzjuża għas-Summit tal-2017, li tistabbilixxi miri rilevanti fuq il-perjodu ta' żmien twil;
(z) li jistiednu lill-Georgia, lill-Moldova u lill-Ukrajna biex jiffokaw fuq l-implimentazzjoni tal-aġendi ta' Assoċjazzjoni sabiex jisfruttaw l-opportunitajiet kollha disponibbli permezz tal-Ftehimiet ta' Assoċjazzjoni, li jimpenjaw ruħhom ukoll fid-diskussjonijiet konġunti dwar il-progress, l-opportunitajiet u l-isfidi relatati ma' riformi marbuta ma' AA/DCFTA; li jtennu l-importanza ta' implimentazzjoni ġenwina tar-riformi msemmija hawn fuq għall-istabbiltà futura u l-iżvilupp tal-pajjiżi u l-benesseri tas-soċjetajiet tagħhom; li jaffermaw mill-ġdid li l-approfondiment tar-relazzjonijiet fi ħdan il-mudell "EAP+" kif ukoll kull prospettiva ta' sħubija fl-UE tirrikjedi progress sostanzjali f'termini tal-implimentazzjoni ta' dawn ir-riformi, speċjalment fir-rigward tal-istat tad-dritt, ir-rispett tad-drittijiet tal-bniedem u l-governanza tajba;
(aa) li jiżguraw li l-livelli ta' kooperazzjoni attwali u ulterjuri jkunu marbuta b'kundizzjonalità stretta u b'appoġġ għas-sħab, u li tiġi rispettata wkoll; li jenfasizzaw li l-appoġġ finanzjarju tal-UE lis-sħab tagħha se jkun jiddependi fuq passi konkreti ta' riforma, u l-implimentazzjoni effettika tagħhom, u li l-approċċ ibbażat fuq l-inċentivi tal-UE se jkompli jibbenefika lil dawk is-sħab l-iktar involuti f'riformi ambizzjużi; li jipprevedu l-ħlas ta' għotjiet f'pagamenti iżgħar sabiex l-UE tkun tista' tirrispondi aħjar għal kriżiijiet mhux mistennija jew għal nuqqas ta' riformi; li jenfasizzaw b'mod partikolari li mhu se jkun ratifikat l-ebda ftehim komprensiv ma' pajjiż li ma jirrispettax il-valuri tal-UE, partikolarment permezz tan-nuqqas ta' implimentazzjoni ta' deċiżjonijiet mill-Qorti Ewropea tad-Drittijiet tal-Bniedem, u bil-fastidju, l-intimidazzjoni u l-persekuzzjoni tad-difensuri tad-drittijiet tal-bniedem, tal-NGOs u tal-ġurnalisti; li jenfasizzaw ukoll il-ħtieġa li jintlaħqu punti ta' riferiment ċari qabel ma jinbeda u jiġi konkluż kull djalogu ġdid dwar reġimi mingħajr viża; li jtennu li r-rigress fuq kisbiet preċedenti b'mod sistematiku se jwassal għas-sospensjoni ta' ftehimiet, inkluż fil-qasam ta' reġimi mingħajr viża u l-finanzjament tal-UE;
(ab) li jappoġġaw id-dimensjoni multilaterali tas-Sħubija tal-Lvant bħala mezz kif tiżdied il-bini ta' fiduċja multilaterali, partikolarment f'żoni milquta mill-kunflitti, u l-ħolqien ta' opportunitajiet għal kooperazzjoni reġjonali, inkluż permezz ta' pjattaformi tas-soċjetà ċivili transnazzjonali, il-kooperazzjoni bejn l-awtoritajiet lokali u reġjonali, u l-proġetti transfruntiera bħall-programmi bejn il-persuni li jinvolvu d-djalogu interkulturali u l-ġenerazzjoni żgħażugħa bħala fatturi għall-bidla;
(ac) li jenfasizzaw l-importanza tal-komunikazzjoni ta' politiki relatati mas-Sħubija tal-Lvant b'mod koerenti u effikaċi, kemm internament kif ukoll esternament, u li jiġu pprovduti attivitajiet ta' komunikazzjoni mfassla għal reġjuni speċifiċi, partikolarment sabiex jimtela' d-distakk tal-għarfien fir-rigward tal-UE u r-relazzjonijiet mas-sħab tagħha; li jirrikonoxxu l-ħidma eċċellenti mwettqa s'issa mit-Task Force East StratCom u li jappoġġaw l-attivitajiet tagħha b'finanzjament addizzjonali; li jindirizzaw l-isfida ta' informazzjoni aħjar dwar il-benefiċċji konkreti u l-għanijiet tas-Sħubija tal-Lvant, li jdaħlu fil-mira d-diżinformazzjoni permezz ta' informazzjoni ta' kwalità msejsa fuq il-fatti u aċċessibbli bil-lingwi kollha tal-pajjiżi sħab u li jiżguraw ir-rispett sħiħ għal-libertà tal-espressjoni;
(ad) li jsostnu li l-appoġġ tal-UE jinħtieġ ikun imfassal apposta biex jilħaq il-livell ta' ambizzjoni komuni rigward il-kooperazzjoni ma' kull sieħeb skont il-prinċipji ta' "aktar għal aktar" u "anqas għal anqas"; li jappellaw b'mod partikolari biex l-UE tallinja l-istrumenti baġitarji bħalma huma l-Istrument Ewropew ta' Viċinat u Sħubija u l-Fond Ewropew għall-Iżvilupp Sostenibbli mal-kompiti politiċi u mal-istrateġiji ta' implimentazzjoni b'mod partikolari fi ħdan il-proċeduri baġitarji annwali u pluriennali tagħha;
(ae) li jilqgħu l-proposti tal-Kummissjoni biex is-sħab jiġu pprovduti b'assistenza makrofinanzjarja (MFA), filwaqt li ssir insistenza fuq kundizzjonalità stretta u effettiva mehmuża mal-proposti, notevolment f'termini tar-rispett għall-istat tad-dritt (inkluża ġudikatura indipendenti u sistema parlamentari multipartitika), l-iżgurar ta' governanza tajba (inkluża l-ġlieda kontra l-korruzzjoni b'mod effettiv) u d-difiża tad-drittijiet tal-bniedem u l-libertà tal-midja; li jipprovdu lill-Parlament u lill-Kunsill b'rapport bil-miktub dettaljat kull sitt xhur dwar il-progress li jkun sar f'dawn it-tliet oqsma għal sħab li diġà jibbenefikaw minn tali assistenza; li jappellaw lill-Kummissjoni tfassal programmi MFA ġodda għall-pajjiżi sħab li temmew b'suċċess il-programmi tal-passat, sabiex ikun hemm dispożizzjoni sistematika għall-kundizzjonalità msemmija aktar 'il fuq fi proposti futuri għal assistenza simili, u li jiżguraw li tiġi applikata b'mod strett, partikolarment fil-każ tal-Moldova;
(af) li jitlobu lill-Kummissjoni, lill-Bank Ewropew tal-Investiment u lill-istituzzjonijiet finanzjarji multilaterali oħrajn biex jaħdmu lejn l-implimentazzjoni b'suċċess tal-Pjan ta' Investiment għall-Ewropa u ta' mekkaniżmu ta' appoġġ speċifiku għall-pajjiżi tas-Sħubija tal-Lvant impenjati li jimplimentaw il-ftehimiet ta' assoċjazzjoni; li jitlobu l-istabbiliment ta' fond fiduċjarju għall-Ukrajna, il-Georgia u l-Moldova bbażat fuq l-aħjar prattiki ta' strumenti b'diversi donaturi, filwaqt li jisħqu li dan il-fond fiduċjarju jinħtieġ li jiffoka fuq investimenti privati u pubbliċi, b'mod partikolari dawk fl-infrastruttura soċjali u ekonomika u li għandhom l-għan li jsaħħu l-kapaċità ta' assorbiment ta' investiment, u fuq il-koordinazzjoni ta' istituzzjonijiet finanzjarji internazzjonali u l-appoġġ ta' donaturi internazzjonali fil-post; li jikkunsidraw iż-żamma ta' konferenza tad-donaturi għall-Ukrajna b'appoġġ għall-bżonnijiet umanitarji tal-pajjiż kaġun tal-kunflitt fil-Lvant u tal-annessjoni tal-Krimea; li jiżguraw li l-użu tal-fondi kollha jkun mifli b'mod strett sabiex tiġi evitata kull miżapproprjazzjoni;
(ag) li jtennu l-appoġġ qawwi tagħhom għal kontribut tal-parlament lejn il-politka tas-Sħubija tal-Lvant u l-iskrutinju tagħha, partikolarment fir-rigward tal-impatt tal-politika fuq il-ħajja taċ-ċittadini; li jsaħħu f'dan ir-rigward, ir-rwol tal-Assemblea Parlamentari Euronest fi ħdan l-arkitettura ġdida multilaterali tas-Sħubija tal-Lvant, kif ukoll tal-Kumitati ta' Assoċjazzjoni jew ta' Kooperazzjoni Parlamentari (PAC/PCC) fi ħdan il-Kunsilli ta' Assoċjazzjoni jew Kooperazzjoni; li jilqgħu l-programmi ta' Approċċ Komprensiv ta' Appoġġ għad-Demokrazija (CDSA) li qed jiġu implimentati; li jistiednu lill-membri parlamentari mill-pajjiżi sħab biex jaħdmu flimkien biex jiskrutinizzaw l-implimentazzjoni u jiskambjaw l-aħjar prattiki; li jkabbru f'dan il-proċess, il-parteċipazzjoni tal-Forum tas-Soċjetà Ċivili tas-Sħubija tal-Lvant;
(ah) li jieħdu nota tar-riżoluzzjoni tal-Parlament biex jiżdied il-monitoraġġ tiegħu tal-implimentazzjoni ta' ftehimiet internazzjonali mas-sħab tal-Lvant u biex jiżdied l-iskrutinju tiegħu ta' appoġġ tal-UE f'dan ir-rigward; li jirrispondu għat-talba tal-Parlament lis-sħab u lill-Kummissjoni biex iżidu t-trasparenza tal-benefiċjarji kollha ta' finanzjament tal-UE; li jitlobu lill-Kummissjoni u lis-SEAE jibagħtu rapport dettaljat bil-miktub dwar l-implimentazzjoni ta' dawn il-ftehimiet kull sitt xhur lill-Parlament u lill-Kunsill;
(ai) li jieħdu nota tar-riżoluzzjoni tal-Parlament biex jiżdied l-iskrutinju tiegħu tan-negozjati ta' ftehimiet internazzjonali futuri mas-sħab tal-lvant; li jappellaw lill-Kunsill biex mingħajr dewmien jipprovdi lill-Parlament bid-direttivi ta' negozjati kollha rilevanti f'konformità mal-Ftehim Interistituzzjonali rilevanti(9); li jilqgħu l-kooperazzjoni effettiva mill-Kummissjoni u s-SEAE mal-Parlament fl-għoti ta' informazzjoni dwar dawn in-negozjati, iżda li jintalbu jipprovdu wkoll, mingħajr dewmien, l-abbozz ta' testi ta' negozjati u ftehimiet inizjalati, f'konformità mal-Ftehim Qafas rilevanti(10);
2. Jagħti istruzzjonijiet lill-President tiegħu biex jgħaddi din ir-rakkomandazzjoni lill-Kunsill, lill-Kummissjoni Ewropea u lis-Servizz Ewropew għall-Azzjoni Esterna u, għal skopijiet ta' informazzjoni, lir-Rappreżentant Speċjali tal-UE għall-Kawkasu tan-Nofsinhar u l-kriżi fil-Georgia, lill-Assemblea Parlamentari tal-OSKE, lill-Assemblea Parlamentari tal-Kunsill tal-Ewropa u lill-gvernijiet u lill-parlamenti tal-pajjiżi tas-Sħubija tal-Lvant.
(1) Testi adottati, P8_TA(2017)0304.
(2) Testi adottati, P8_TA(2017)0267.
(3) Testi adottati, P8_TA(2017)0126.
(4) Testi adottati, P8_TA(2016)0456.
(5) Testi adottati, P8_TA(2017)0089.
(6) Testi adottati, P8_TA(2016)0487.
(7) Testi adottati, P8_TA(2016)0018.
(8) ĠU C 265, 11.8.2017, p. 110.
(9) ĠU C 95, 1.4.2014, p. 1.
(10) ĠU L 304, 20.11.2010, p. 47.
430k 57k
Riżoluzzjoni tal-Parlament Ewropew tal-15 ta' Novembru 2017 dwar Pjan ta' Azzjoni għan-natura, in-nies u l-ekonomija (2017/2819(RSP))
– wara li kkunsidra l-Komunikazzjoni tal-Kummissjoni bit-titlu "Pjan ta' Azzjoni għan-natura, għaċ-ċittadini u għall-ekonomija" (COM(2017)0198),
– wara li kkunsidra r-riżoluzzjoni tiegħu tat-2 ta' Frar 2016 dwar ir-rieżami ta' nofs it-terminu tal-Istrateġija tal-UE għall-Bijodiversità(1),
– wara li kkunsidra l-Kontroll tal-Idoneità tal-Leġiżlazzjoni tal-UE dwar in-Natura (id-Direttivi dwar l-Għasafar u dwar il-Ħabitats)) (SWD(2016)0472 finali),
– wara li kkunsidra r-Rapport Speċjali tal-Qorti Ewropea tal-Awdituri Nru 1/2017 intitolat "Jenħtieġ li jsiru aktar sforzi biex il-potenzjal sħiħ tan-netwerk Natura 2000 jiġi implimentat",
– wara li kkunsidra r-Rapport mill-Kummissjoni intitolat "Reporting under the EU Habitats and Birds Directives 2007-2012: The State of Nature in the EU" (Ir-rapportar skont id-Direttiva dwar il-Ħabitats u dik dwar l-Għasafar 2007-2012: l-Istat tan-Natura fl-UE),
– wara li kkunsidra l-istatistika tal-EUROSTAT dwar il-bijodiversità, ta' Novembru 2016,
– wara li kkunsidra l-konklużjonijiet tal-Kunsill tad-19 ta' Ġunju 2017 dwar il-Pjan ta' Azzjoni tal-UE għan-natura, in-nies u l-ekonomija(2),
– wara li kkunsidra l-mistoqsija lill-Kummissjoni dwar Pjan ta' Azzjoni għan-natura, in-nies u l-ekonomija (O-000067/2017 – B8-0608/2017),
A. billi, bejn wieħed u ieħor, madwar nofs l-ispeċijiet biss tal-għasafar protetti u għadd iżgħar ta' speċijiet u ħabitats protetti oħra fl-Unjoni bħalissa għandhom status ta' konservazzjoni tajjeb u billi 50 % biss tas-siti Natura 2000 għandhom pjanijiet ta' ġestjoni b'objettivi u miżuri ta' konservazzjoni;
B. billi d-Direttivi dwar in-Natura għandhom rwol importanti biex jintlaħqu l-miri tal-Pjan Strateġiku għall-Bijodiversità 2011-2020 tal-Konvenzjoni dwar id-Diversità Bijoloġika (CBD), l-Aġenda 2030 għall-Iżvilupp Sostenibbli u l-Ftehim ta' Pariġi dwar it-tibdil fil-klima;
C. billi l-valutazzjoni tal-Aġenzija Ewropea għall-Ambjent intitolata "L-istat tan-Natura fl-UE fl-2015" tgħid li l-pressjonijiet u t-theddidiet ewlenin għall-ekosistemi terrestri rrapportati mill-Istati Membri huma l-agrikoltura u l-modifika tal-kundizzjonijiet naturali, filwaqt li fil-każ tal-ekosistemi tal-baħar huma l-użu ta' riżorsi ħajjin (is-sajd) u t-tniġġis; billi dawn kollha huma attivitajiet tal-bniedem u għandhom impatt profond u ta' ħsara fuq in-natura;
D. billi l-istatistika tal-EUROSTAT dwar il-bijodiversità għall-2016 turi tnaqqis ġenerali tal-167 speċi kollha ta' għasafar komuni tal-UE mill-1990 sal-2014(3);
1. Jilqa' l-Pjan ta' Azzjoni għan-natura, in-nies u l-ekonomija bħala pass fid-direzzjoni t-tajba sabiex jintlaħqu l-għanijiet tad-Direttivi dwar in-Natura;
2. Madankollu, jinnota bi tħassib li l-miri tal-Istrateġija tal-UE għall-Bijodiversità tal-2020 u s-CBD mhux se jintlaħqu jekk ma jsirux sforzi immedjati, sostanzjali u addizzjonali; jenfasizza li l-miri tal-Istrateġija tal-UE għall-Bijodiversità tal-2010 ma ntlaħqux;
3. Josserva li l-ekosistemi b'saħħithom u reżiljenti huma aktar kapaċi li jimmitigaw l-effetti li jġib miegħu t-tibdil fil-klima u jadattaw rwieħhom għalih u, għaldaqstant, li jillimitaw it-tisħin globali; jinnota li dawn huma aktar reżistenti għal avvenimenti estremi ta' temp u jirkupraw minnhom aktar faċilment, u b'hekk jipprovdu għadd ta' benefiċċji li fuqhom jistgħu jiddependu n-nies;
4. Josserva li fl-Ewropa, kważi kwart tal-ispeċijiet selvaġġi bħalissa jinsabu mhedda bl-estinzjoni u l-biċċa l-kbira tal-ekosistemi tant iddeterjoraw li m'għadhomx jistgħu jaqdu l-funzjonijiet fejjieda tagħhom; jinnota li dan qed jikkawża telf ekonomiku u soċjali kbir ħafna għall-UE, peress li l-kawżi ewlenin tat-telf tal-bijodiversità, jiġifieri d-deterjorament tal-ħabitats, l-isfruttar esaġerat tar-riżorsi naturali, l-introduzzjoni u t-tkattir ta' speċijiet aljeni invażivi u t-tibdil fil-klima, qed jiżdiedu u qed imewtu l-effetti pożittivi tal-inizjattivi maħsuba biex jipprevjenu dan kollu;
5. Jinnota li l-Pjan ta' Azzjoni għandu l-għan li "jħaffef il-progress lejn il-mira tal-UE 2020 li jieqaf u jitreġġa' lura t-telfien tal-bijodiversità u tas-servizzi tal-ekosistema"; madankollu jqis li huwa ta' dispjaċir li ma saret l-ebda referenza oħra għall-Istrateġija għall-Bijodiversità tal-2020 jew mal-konklużjonijiet tar-reviżjoni ta' nofs it-terminu tagħha;
6. Itenni l-ħtieġa li jsiru sforzi addizzjonali, sostanzjali u kontinwi biex jilħqu l-miri tal-2020, u jistieden lill-Kummissjoni u lill-Istati Membri biex jagħtuhom prijorità politika akbar;
7. Jenfasizza l-ħtieġa li tiġi żgurata l-implimentazzjoni sħiħa u stretta tal-leġiżlazzjoni dwar in-natura tal-Unjoni;
8. Jenfasizza li progress sostanzjali fit-tnaqqis tal-emissjonijiet tal-gassijiet b'effett ta' serra, sustanzi li jniġġsu l-arja u sustanzi oħra li jniġġsu, u fit-titjib tal-effiċjenza enerġetika u dik materjali, irid jiġi ikkumplimentat b'azzjonijiet ulterjuri mill-Istati Membri biex jiġu applikati b'mod sħiħ il-politiki biex jipproteġu aħjar il-bijodiversità, ir-riżorsi naturali, u s-saħħa pubblika;
9. Jenfasizza l-ħtieġa li jiġu integrati b'mod ulterjuri l-politiki u l-għarfien sabiex jintlaħaq l-għan li ngħixu tajjeb fil-limiti tal-pjaneta tagħna, li hija l-viżjoni fit-tul tas-7 Programm ta' Azzjoni dwar l-Ambjent;
10. Jiddispjaċih dwar il-perjodu ta' żmien limitat tal-Pjan ta' Azzjoni u jistieden lill-Kummissjoni biex tibda taħdem fuq l-istrateġija għall-bijodiversità li jmiss mingħajr dewmien għall-perjodu ta' wara l-2020;
L-involviment tal-atturi kollha
11. Jilqa' l-erba' oqsma ta' prijorità identifikati mill-Pjan ta' Azzjoni u jenfasizza l-ħtieġa għall-involviment attiv tal-atturi rilevanti fil-livelli nazzjonali, reġjonali u lokali sabiex l-azzjonijiet konkreti li jridu jittieħdu jkunu jistgħu jindirizzaw b'mod effikaċi n-nuqqasijiet fl-implimentazzjoni tad-Direttivi dwar l-Għasafar u dwar il-Ħabitats;
12. Ifakkar li l-Qorti Ewropea tal-Awdituri, fir-Rapport Speċjali Nru 1/2017 tagħha, ikkonkludiet li l-koordinazzjoni bejn l-awtoritajiet responsabbli u partijiet interessati oħra fl-Istati Membri ma kinitx żviluppata biżżejjed;
13. Jistieden lill-Kummissjoni tipprovdi appoġġ effikaċi lill-atturi nazzjonali u reġjonali fl-implimentazzjoni tal-leġiżlazzjoni dwar in-natura u fit-titjib tal-ispezzjonijiet ambjentali, inkluż permezz tal-kompetenza u l-bini tal-kapaċità u l-allokazzjoni aħjar tar-riżorsi;
14. Jilqa' l-fatt li l-Kummissjoni bi ħsiebha taġġorna u tkompli tiżviluppa dokumenti ta' gwida fil-lingwi uffiċjali kollha tal-UE sabiex tippromwovi fehim akbar tal-leġiżlazzjoni fil-post u biex tgħin lill-awtoritajiet pubbliċi japplikawha aħjar u jistieden lill-Kummissjoni Ewropea f'dan ir-rigward biex tinvolvi u tikkonsulta lill-partijiet interessati kollha f'dan il-proċess;
15. Jenfasizza r-rwol tas-soċjetà ċivili fl-iżgurar ta' implimentazzjoni aħjar tal-leġiżlazzjoni tal-Unjoni dwar in-natura, u l-importanza tad-dispożizzjonijiet tal-Konvenzjoni ta' Aarhus f'dan ir-rigward;
16. Jistieden lill-Kummissjoni tressaq proposta leġiżlattiva ġdida dwar standards minimi dwar l-aċċess għal reviżjoni ġudizzjarja, u reviżjoni tar-Regolament ta' Aarhus li jimplimenta l-Konvenzjoni għal azzjoni tal-Unjoni, bil-għan li tqis ir-rakkomandazzjoni reċenti tal-Kumitat ta' Konformità tal-Konvenzjoni ta' Aarhus;
17. Jilqa' l-fatt li, mingħajr ma jiġu pperikolati l-objettivi u r-rekwiżiti ta' konservazzjoni stabbiliti fid-Direttivi dwar in-Natura, l-approċċi flessibbli għall-implimentazzjoni li jqisu ċ-ċirkostanzi nazzjonali speċifiċi jikkontribwixxu għat-tnaqqis u l-eliminazzjoni progressiva ta' kunflitti u problemi bla bżonn li nqalgħu bejn il-ħarsien tan-natura u l-attivitajiet soċjoekonomiċi, kif ukoll biex jiġu indirizzati l-isfidi prattiċi li jirriżultaw mill-applikazzjoni tal-annessi għad-Direttivi;
18. Jistieden lill-Kummissjoni tiċċara r-rwol tal-Kumitat tar-Reġjuni fir-rigward tas-sensibilizzazzjoni u l-promozzjoni tal-involviment lokali u l-iskambji tal-għarfien;
L-ispeċijiet u l-ħabitats protetti
19. Jissottolinja li l-Istati Membri jeħtiġilhom jiżguraw li ma jkun hemm l-ebda deterjorament taż-żoni ta' Natura 2000 u jieħdu miżuri ta' konservazzjoni sabiex iżommu jew jirrestawraw l-ispeċijiet u l-ħabitats protetti għal stat ta' konservazzjoni favorevoli;
20. Jitlob biex id-Direttivi dwar in-Natura jiġu għal kollox implimentati sabiex jiżguraw li l-azzjonijiet ta' konservazzjoni jittieħdu skont l-aħħar progress tekniku u xjentifiku;
21. Jiddispjaċih għall-fatt li l-Pjan ta' Azzjoni ma jistabbilixxix strateġija ta' prijorità u azzjonijiet konkreti bil-għan li jissaħħu: l-protezzjoni tal-insetti dakkara, partikolarment fil-ġlieda kontra r-riskji għas-saħħa u l-ispeċijiet parassiti (speċjalment il-Varroa), il-koordinazzjoni tal-ħidma ta' riċerka, l-armonizzazzjoni tal-metodi ta' analiżi u l-iskambju ta' data xjentifika dwar id-dakkara fuq livell Ewropew, kif kien diġà ntalab f'riżoluzzjoni preċedenti tal-Parlament Ewropew;
22. Iħeġġeġ lill-Kummissjoni għal darb'oħra biex tippreżenta strateġija tal-UE li tipproteġi u tikkonserva dakkara mhedda li tindirizza b'mod komprensiv u trasversali l-kwistjoni fundamentali tar-rata ta' mortalità għolja tal-insetti dakkara fl-Ewropa, b'mod partikolari tan-naħal, li jipprovdu servizz ambjentali u ekonomiku imprezzabbli;
23. Jipproponi li l-miżuri kontra l-Varroa jkunu obligatorji fil-livell tal-UE, li t-taħriġ għal dawk li jrabbu n-naħal f'metodi biex jipproteġu n-naħal ikun appoġġjat, u li l-awtoritajiet lokali u reġjonali, kif ukoll il-bdiewa u ċ-ċittadini l-oħrajn kollha jitħeġġu jippromwovu l-iżvilupp ta' speċijiet ta' pjanti, speċjalment pjanti tal-fjuri, f'żoni rurali u urbani, sabiex tiżdied id-disponibilità ta' pjanti li bihom jiġi prodott l-għasel;
24. Ifakkar li l-qtil illegali tal-għasafar u partikolarment tal-ispeċijiet migratorji fil-Mediterran, iżda wkoll ta' għasafar tal-priża f'xi Stati Membri, għadu kawża ta' tħassib; jenfasizza l-ħtieġa ta' pjan ikkoordinat fuq livell Ewropew, ibbażat fuq data xjentifika, biex jiġu mmaniġġjati l-ispeċijiet tal-għasafar tal-passa li jtiru minn fuq aktar minn Stat Membru wieħed;
25. Jitlob biex ir-Regolament dwar l-Ispeċijiet Aljeni Invażivi (IAS) jiġi implimentat b'mod sħiħ u effikaċi u biex il-baġit tal-UE għal dan ikun iffinanzjat b'mod adegwat; jenfasizza li l-inklużjoni ta' speċijiet fil-Lista tal-Unjoni ta' Speċijiet Aljeni Invażivi għandha tkun ibbażata fuq valutazzjoni tar-riskju armonizzata u standardizzata; iqis li ġestjoni tal-IAS hija prijorità urġenti, speċjalment fis-siti tan-Natura 2000; jilqa' l-pjattaforma online tan-Netwerk Ewropew ta' Informazzjoni dwar Speċijiet Aljeni (EASIN), li tiffaċilita l-aċċess għal data dwar l-ispeċijiet aljeni;
26. Jenfasizza li l-ħarsien tal-ambjent naturali komuni tagħna fl-Ewropa huwa essenzjali kemm għall-ekonomiji kif ukoll għall-benessri tagħna, li n-netwerk Natura 2000 huwa stmat li għandu valur ekonomiku ta' EUR 200-300 biljun fis-sena u jista' jiġġenera dħul għall-komunitajiet lokali permezz tat-turiżmu u r-rikreazzjoni u li ekosistemi b'saħħithom jipprovdu servizzi essenzjali bħall-ilma ħelu, il-ħżin tal-karbonju, insetti dakkara, u l-protezzjoni kontra l-għargħar, il-valangi u l-erożjoni kostali(4); għalhekk jirrimarka li l-investiment fin-netwerk Natura 2000 jagħmel sens ekonomiku tajjeb;
27. Ifakkar li s-siti tal-baħar tan-netwerk Natura 2000 huma ferm inqas stabbiliti mis-siti terrestri; jistieden lill-Istati Membri kkonċernati biex jindirizzaw din il-kwistjoni u lill-Kummissjoni biex tiffaċilita l-kooperazzjoni meħtieġa ma' pajjiżi terzi sabiex titjieb il-protezzjoni tal-ambjent f'żoni tal-baħar;
28. Jilqa' l-azzjoni bil-għan li tintegra s-servizzi tal-ekosistemi fit-teħid tad-deċiżjonijiet; jiddispjaċih, madankollu, għan-nuqqas ta' Inizjattiva tal-Ebda Telf Nett tal-Bijodiversità konkreta fil-Pjan ta' Azzjoni;
Ir-rabtiet ma' oqsma ta' politika oħra
29. Jenfasizza l-ħtieġa urġenti li tittieħed azzjoni biex jiġu indirizzati l-kawżi ewlenin tat-telf tal-bijodiversità, jiġifieri l-qerda u d-degradazzjoni tal-ħabitats, li jirriżultaw primarjament mill-konsum eċċessiv tal-art, mit-tniġġis, mill-agrikoltura intensiva, l-użu ta' pestiċidi kimiċi sintetiċi, it-tifrix ta' speċijiet invażivi u mit-tibdil fil-klima, u jisħaq ukoll fuq il-ħtieġa li tiġi żgurata koerenza fost il-politiki varji tal-UE;
30. Jenfasizza li l-"Kontroll tal-Idoneità" jisħaq fuq il-ħtieġa li tittejjeb il-koerenza mal-politika agrikola komuni (PAK), u jissottolinja t-tnaqqis inkwetanti fi speċijiet u ħabitats marbuta mal-agrikoltura; jistieden lill-Kummissjoni twettaq evalwazzjoni tal-impatt tal-PAK fuq il-bijodiversità;
31. Itenni li waħda mis-sitt prijoritajiet ewlenin għall-iżvilupp rurali fl-UE hija r-restawr, il-preservazzjoni u t-titjib tal-ekosistemi relatati mal-agrikoltura u l-forestrija, inkluż fiż-żoni tan-Natura 2000; ifakkar fl-għadd ta' sforzi magħmula minn dawk involuti fl-agrikoltura, b'mod partikolari b'rabta mal-implimentazzjoni tal-miżuri ekoloġiċi introdotti meta l-PAK ġiet riveduta fl-2013;
32. Jafferma mill-ġdid l-appell tiegħu lill-Kummissjoni u lill-Istati Membri biex jiżguraw li l-fondi taħt il-PAK jiġu riallokati mis-sussidjar ta' attivitajiet assoċjati mat-tnaqqis tal-bijodiversità għall-finanzjament ta' prattiki agrikoli ambjentalment sostenibbli u għaż-żamma tal-bijodiversità konnessa;
33. Jistieden ukoll lill-Kummissjoni u lill-Istati Membri biex, b'kooperazzjoni mas-sidien u l-utenti tal-art, jinvestigaw il-possibbiltà ta' "servizzi ħodor u blu" (ġestjoni tal-pajsaġġ, tan-natura u tal-ilma) bi ħlas b'termini bbażati fuq ir-rati tas-suq;
34. Jinnota li l-ispeċijiet li huma deżinjati bħala li jeħtieġu protezzjoni speċjali fid-Direttiva dwar il-Ħabitats f'xi reġjuni tal-Ewropa kisbu status ta' konservazzjoni tajjeb u għalhekk jistgħu jipperikolaw speċijiet selvaġġi u annimali domestiċi oħra, u b'hekk jiddisturbaw il-bilanċ naturali tal-ekosistema; jistieden lill-Kummissjoni tiżviluppa proċedura ta' valutazzjoni li tkun tista' tbiddel l-istatus ta' protezzjoni ta' speċijiet f'reġjuni partikolari hekk kif jintlaħaq l-istatus ta' konservazzjoni mixtieq tagħhom;
35. Ifakkar li l-koeżistenza ta' bnedmin u karnivori kbar, b'mod partikolari il-volpijiet, jista' jkollha impatti negattivi f'ċerti reġjuni fuq l-iżvilupp sostenibbli tal-ekosistemi u l-inħawi rurali mhux abitati, b'mod partikolari fir-rigward ta' agrikoltura tradizzjonali u turiżmu sostenibbli, u fuq attivitajiet oħra soċjoekonomiċi; jistieden lill-Kummissjoni u l-Istati Membri jieħdu miżuri konkreti biex jindirizzaw dawn il-kwistjonijiet, sabiex ma jipperikolawx l-iżvilupp sostenibbli taż-żoni rurali, filwaqt li jirrikonoxxi l-flessibbiltà disponibbli fi ħdan id-Direttiva dwar il-Ħabitats;
36. Jistieden lill-Kummissjoni tappoġġja miżuri bħat-taħriġ għall-bdiewa dwar il-protezzjoni tal-bhejjem minn karnivori kbar u l-kondiviżjoni tal-aqwa prattiki dwar il-protezzjoni tal-bhejjem fost l-Istati Membri;
37. Jiddispjaċih li l-PAK għadha ma ġietx żviluppata biex tipproteġi l-prattika agrikola tradizzjonali tar-ragħa li qed tisparixxi, li hija għodda storika importanti għall-ġestjoni tal-ħabitats u l-konservazzjoni tan-natura; jitlob li l-Pjan ta' Azzjoni jappoġġja qafas ta' żvilupp għar-ragħa fin-netwerk Natura 2000;
38. Jistieden lill-Kummissjoni tikkunsidra, b'mod partikolari, ġestjoni adattiva tal-ħsad bħala għodda tal-aħjar prattika, għall-ġestjoni sostenibbli tal-popolazzjonijiet tal-għasafar tal-ilma li huma suffiċjentement abbundanti fi ħdan l-UE u tikkonserva dawk li qed jonqsu;
39. Jenfasizza li fiż-żoni tal-baħar iseħħ telf sinifikanti tal-bijodiversità u jemmen li l-politika komuni tas-sajd (PKS) għandha tippromwovi l-bijodiversità u xejriet ta' konsum u ta' produzzjoni sostenibbli; jitlob li ssir evalwazzjoni tal-impatt tal-PKS fuq il-bijodiversità;
Il-finanzjament
40. Jilqa' r-rapport tal-Qorti Ewropea tal-Awdituri dwar in-netwerk Natura 2000 u jaqbel mal-valutazzjoni tagħha li l-fondi tal-UE ma ġewx mobilizzati biżżejjed biex jappoġġjaw il-ġestjoni tan-netwerk;
41. Jissottolinja li l-finanzjament taż-żoni ta' Natura 2000 huwa fil-biċċa l-kbira tiegħu responsabbiltà tal-Istati Membri u jenfasizza l-fatt li, aktarx, in-nuqqas ta' finanzjament huwa l-aktar element li kkaġuna lakuni fl-implimentazzjoni tad-Direttivi dwar in-Natura, kif jiddikjara l-"Kontroll tal-Idoneità";
42. Jissottolinja li l-possibbiltà li jiġu stabbiliti mekkaniżmi finanzjarji ġodda għall-konservazzjoni tal-bijodiversità biex jintlaħqu l-miri tal-2020 hija waħda minima meta wieħed iqis il-perjodu ta' żmien tal-qafas finanzjarju pluriennali (QFP) attwali; jitlob li jsir użu massimu tal-mezzi eżistenti, inkluż l-Istrument Finanzjarju għall-Ambjent (LIFE), il-PAK u l-fondi strutturali;
43. Jilqa' l-proposta prevista tal-Kummissjoni li żżid l-allokazzjoni għall-pakkett tan-natura u l-bijodiversità b'10 % taħt il-programm LIFE;
44. Jistqarr li jeħtieġ li ssir aktar ħidma preparatorja bil-ħsieb tal-QFP li jmiss f'termini kemm ta' rieżami kif ukoll ta' tbassir, sabiex jiġi żgurat finanzjament adegwat għall-konservazzjoni tan-natura, il-bijodiversità u l-agrikoltura sostenibbli f'siti ta' Natura 2000; iqis li rieżami komprensiv ta' nfiq li sar fil-passat, b'enfasi fuq it-tagħlimiet miksuba f'termini tal-prestazzjoni mill-miżuri preċedenti, se jkun kruċjali f'dan ir-rigward;
45. Jappella għal mekkaniżmi finanzjarji ġodda għall-konservazzjoni tal-bijodiversità biex jiġu inklużi fil-QFP li jmiss; jistieden lill-Kummissjoni tiżgura li l-istrumenti finanzjarji futuri għall-agrikoltura, l-iżvilupp rurali u reġjonali jkun fihom pakketti ddedikati għall-bijodiversità u l-ġestjoni tan-netwerk Natura 2000, li huma ġestiti b'mod konġunt minn awtoritajiet ambjentali fil-livell nazzjonali u dak reġjonali;
46. Jistieden lill-Kummissjoni tfassal skemi ta' finanzjament b'mod aktar effikaċi għall-obbjettivi ta' Natura 2000 u tistabbilixxi indikaturi trasversali ta' Natura 2000 dwar il-prestazzjoni tal-fondi tal-UE kollha rilevanti; jistieden lill-Kummissjoni tistabbilixxi wkoll mekkaniżmu ta' traċċar tal-infiq għal Natura 2000 biex ittejjeb it-trasparenza, l-obbligu ta' rendikont u l-effikaċja, u tintegrahom fil-QFP li jmiss;
47. Itenni li l-programm Natura 2000 normalment jiġi ffinanzjat permezz ta' kofinanzjament; jistieden lill-Istati Membri jżidu l-finanzjament tagħhom għal Natura 2000 b'mod sostanzjali, b'tali mod li l-kofinanzjament jiġi stabbilit b'rati aktar attraenti u bħala riżultat ta' dan, il-fond jintuża aktar, u li jittieħdu miżuri biex inaqqsu l-piż amministrattiv fuq l-applikanti u l-benefiċjarji tal-proġetti;
48. Jenfasizza l-potenzjal ta' finanzjament pubbliku-privat fl-iżvilupp tas-servizzi tal-ekosistemi, l-infrastruttura ekoloġika u oqsma oħra relatati mal-kapital naturali, u jilqa' l-fatt li l-Faċilità ta' Finanzjament tal-Kapital Naturali (NCFF) ser tkompli tappoġġja l-proġetti marbutin mal-bijodiversità għall-perjodu ta' implimentazzjoni 2017-2019;
49. Jistieden lill-Kummissjoni tippromwovi u tipproponi mezzi għall-finanzjament u l-iżvilupp ta' pjanijiet ta' ġestjoni transkonfinali għal speċijiet karnivori kbar, u jitlob ukoll li jsir eżami dettaljat tar-rwol tal-karnivori kbar u l-possibbiltà tal-introduzzjoni ta' miżuri ta' aġġustament biex jiġi żgurat li l-bijodiversità, il-pajsaġġ agrikolu u l-prattika ta' mijiet ta' snin fejn l-annimali jitħallew jirgħu f'reġjuni muntanjużi jinżammu;
L-infrastruttura ekoloġika
50. Jilqa' l-impenn li sar fil-Pjan ta' Azzjoni biex tiġi pprovduta gwida għall-appoġġ ta' żviluppi ta' infrastruttura ekoloġika għall-konnettività aħjar taż-żoni ta' Natura 2000, iżda jtenni l-appell tiegħu għal proposta ġenwina għall-iżvilupp ta' Netwerk Trans-Ewropew għall-Infrastruttura Ekoloġika (TEN-G);
51. Jistqarr li huwa importanti li l-awtoritajiet kompetenti fl-Istati Membri, bl-involviment tal-partijiet interessati rilevanti kollha, jagħmlu użu aħjar mill-proċessi integrati tal-ġestjoni territorjali, itejbu l-fehim orizzontali ta' TEN-G b'għarfien speċifiku għas-settur, u jippermettu il-finanzjament ta' aktar konnettività, u tal-infrastruttura ekoloġika b'mod ġenerali, permezz ta' fondi għall-iżvilupp rurali u għall-iżvilupp reġjonali; jinnota li dawn il-kriterji għandhom jiggwidaw il-QFP għal wara l-2020 fir-rigward tal-ippjanar ta' xogħlijiet ta' infrastruttura; josserva li l-kunċett ta' infrastruttura ekoloġika jikkontribwixxi wkoll għat-twaqqif ta' ekonomija sostenibbli billi jżomm il-benefiċċji tal-ekosistemi filwaqt li jtaffi l-effetti negattivi tal-infrastrutturi tat-trasport u l-enerġija;
52. Josserva li jeħtieġ li jiġi studjat ir-rwol tal-infrastruttura ekoloġika biex jittaffu l-effetti tad-diżastri naturali marbuta mat-tibdil meteoroloġiku u tal-klima, b'mod partikolari kundizzjonijiet meteoroloġiċi u klimatiċi estremi li huma l-kawża ta' wħud mid-diżastri naturali l-aktar qerrieda u fatali fl-Ewropa u fid-dinja;
53. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni.
(1) Testi adottati, P8_TA(2016)0034.
363k 59k
Riżoluzzjoni tal-Parlament Ewropew tal-15 ta' Novembru 2017 dwar il-qagħda tal-istat tad-dritt u tad-demokrazija fil-Polonja (2017/2931(RSP))
– wara li kkunsidra t-Trattati tal-UE u b'mod partikolari l-Artikoli 2, 3, 4, 6 u 7 tat-Trattat dwar l-Unjoni Ewropea (TUE),
– wara li kkunsidra l-Kostituzzjoni tar-Repubblika tal-Polonja,
– wara li kkunsidra l-Konvenzjoni Ewropea dwar id-Drittijiet tal-Bniedem (KEDB) u l-ġurisprudenza relatata tal-Qorti Ewropea tad-Drittijiet tal-Bniedem (QEDB),
– wara li kkunsidra l-komunikazzjoni tal-Kummissjoni tal-11 ta' Marzu 2014 dwar qafas tal-UE ġdid biex jissaħħaħ l-istat tad-dritt (COM(2014)0158),
– wara li kkunsidra r-riżoluzzjoni tiegħu tat-13 ta' April 2016 dwar is-sitwazzjoni fil-Polonja(1),
– wara li kkunsidra r-riżoluzzjoni tiegħu tal-14 ta' Settembru 2016 dwar l-iżviluppi reċenti fil-Polonja u l-impatt tagħhom fuq id-drittijiet fundamentali kif stabbiliti fil-Karta tad-Drittijiet Fundamentali tal-Unjoni Ewropea(2),
– wara li kkunsidra r-Rakkomandazzjoni dwar l-Istat tad-Dritt tal-Kummissjoni tal-21 ta' Diċembru 2016(3) li tikkomplementa r-rakkomandazzjoni tagħha tas-27 ta' Lulju 2016, li tqis l-aħħar żviluppi fil-Polonja fid-dawl tal-ħatra ta' President ġdid tat-Tribunal Kostituzzjonali,
– wara li kkunsidra t-tielet Rakkomandazzjoni dwar l-Istat tad-Dritt tal-Kummissjoni tas-26 ta' Lulju 2017(4), fejn tesprimi t-tħassib serju tagħha dwar ir-riforma ppjanata tal-ġudikatura fil-Polonja, li, skont il-valutazzjoni tal-Kummissjoni, tkabbar it-theddida sistemika għall-istat tad-dritt fil-Polonja li diġà ġiet identifikata fil-proċedura tal-istat tad-dritt li nbdiet mill-Kummissjoni f'Jannar 2016,
– wara li kkunsidra t-tweġiba tal-Gvern Pollakk tal-20 ta' Frar 2017 fejn irrifjuta l-idea li fil-Polonja kien hemm theddida sistemika għall-istat tad-dritt u dik tad-29 ta' Awwissu 2017 fejn irrifjuta l-oġġezzjonijiet tal-Kummissjoni għar-riformi tal-ġudikatura u kkontesta l-kompetenza tagħha li tivvaluta s-sistema ġudizzjarja,
– wara li kkunsidra l-proċeduri ta' ksur imnedija mill-Kummissjoni kontra l-Polonja, fosthom il-proċedura tad-29 ta' Lulju 2017 u l-opinjoni motivata tat-12 ta' Settembru 2017 rigward il-Liġi dwar l-Organizzazzjoni tal-Qrati Ordinarji, li ddikjarat li l-Liġi Pollakka mhijiex kompatibbli mad-dritt tal-UE, speċjalment l-Artikolu 157 tat-Trattat dwar il-Funzjonament tal-Unjoni Ewropea (TFUE), id-Direttiva 2006/54/KE dwar it-trattament ugwali tal-irġiel u n-nisa fi kwistjonijiet ta' impjiegi u xogħol u l-Artikolu 19(1) tat-Trattat dwar l-Unjoni Ewropea (TUE) li jinqara f'konnessjoni mal-Artikolu 47 tal-Karta tad-Drittijiet Fundamentali tal-UE,
– wara li kkunsidra l-iskambji ta' fehmiet li saru fil-Kumitat għal-Libertajiet Ċivili, il-Ġustizzja u l-Intern tiegħu mal-Ewwel Viċi President tal-Kummissjoni, Frans Timmermans, fit-22 ta' Marzu, il-31 ta' Awwissu u s-6 ta' Novembru 2017,
– wara li kkunsidra l-iskambji ta' fehmiet li saru fil-laqgħat tal-Kunsill Affarijiet Ġenerali tas-16 ta' Mejju 2017 u l-25 ta' Settembru 2017 dwar l-istat tad-dritt fil-Polonja,
– wara li kkunsidra l-opinjoni tal-14 ta' Ottubru 2016 tal-Kummissjoni ta' Venezja dwar l-Att dwar it-Tribunal Kostituzzjonali u d-dikjarazzjoni tal-24 ta' Jannar 2017 mill-President tal-Kummissjoni ta' Venezja fejn esprima t-tħassib kbir tiegħu dwar id-deterjorament tal-qagħda fil-Polonja,
– wara li kkunsidra t-tneħħija fit-18 ta' Mejju 2017 mis-sit web tat-Tribunal Kostituzzjonali u mill-bażi tad-data legali online tiegħu tat-tliet verdetti li jikkonċernaw dawn is-sentenzi li ġejjin: 9 ta’ Marzu 2016, K 47/15 (li tiddikjara li l-bidliet adottati mill-Parlament Pollakk għall-Att dwar it-Tribunal Kostituzzjonali mhumiex kostituzzjonali), 11 ta’ Awissu 2016, K 39/16 (li tikkontesta l-legalità tad-dispożizzjonijiet ewlenin tat-tieni att li jemenda l-funzjonament tat-Tribunal Kostituzzjonali) u 7 ta’ Novembru 2016 K 44/16 (dwar il-legalità tal-ħatra tal-President u l-Viċi President tat-Tribunal Kostituzzjonali),
– wara li kkunsidra l-adozzjoni mill-Parlament Pollakk f'Ġunju u f'Lulju 2017 ta' erba' liġijiet li jirriformaw il-ġudikatura, jiġifieri: il-liġi li temenda l-liġi dwar l-Iskola Nazzjonali tal-Ġudikatura u l-Prosekuzzjoni Pubblika, il-liġi dwar l-Organizzazzjoni tal-Qrati Ordinarji u ċerti liġijiet oħra ("il-liġi dwar l-Iskola Nazzjonali tal-Ġudikatura"); il-liġi li temenda l-liġi dwar il-Kunsill Nazzjonali għall-Ġudikatura u ċerti liġijiet oħra ("il-liġi dwar il-Kunsill Nazzjonali għall-Ġudikatura"); il-liġi li temenda l-liġi dwar l-Organizzazzjoni tal-Qrati Ordinarji ("il-liġi dwar l-Organizzazzjoni tal-Qrati Ordinarji"); u l-liġi dwar il-Qorti Suprema, li qajmet tħassib serju dwar il-ksur tas-separazzjoni tas-setgħat u t-tmiem tal-indipendenza tal-ġudikatura,
– wara li kkunsidra l-ittra mill-President tal-Parlament Ewropew tat-18 ta' Lulju 2017 li tesprimi t-tħassib tal-maġġoranza kbira tal-mexxejja tal-gruppi politiċi fil-Parlament dwar il-liġijiet adottati li jirriformaw il-ġudikatura,
– wara li kkunsidra d-deċiżjoni tal-President Pollakk tas-27 ta' Lulju 2017 li jeżerċita veto kontra żewġ liġijiet kontroversjali li ġew approvati mill-Parlament Pollakk aktar kmieni dak ix-xahar u li kienu jheddu serjament l-indipendenza ġudizzjarja fil-Polonja,
– wara li kkunsidra ż-żewġ proposti mill-President Pollakk dwar il-Kunsill Nazzjonali għall-Ġudikatura u l-Qorti Suprema, li jqajmu tħassib dwar jekk humiex konformi mal-Kostituzzjoni Pollakka u li ma jindirizzawx il-problemi relatati mas-separazzjoni tas-setgħat jew l-indipendenza tal-ġudikatura,
– wara li kkunsidra d-deċiżjoni tat-Tribunal Kostituzzjonali Pollakk tal-24 ta' Ottubru 2017 li ddikjarat li r-regoli għall-elezzjoni tal-Presidenti tal-Qorti Suprema u tal-Assemblea Ġenerali tal-Imħallfin tat-Tribunal Kostituzzjonali tal-Qorti Suprema mhumiex kostituzzjonali,
– wara li kkunsidra d-digriet ratione temporis maħruġ mill-Qorti tal-Ġustizzja tal-UE fis-27 ta' Lulju 2017 fil-Kawża C-441/17 li jitwaqqaf il-qtugħ tas-siġar fuq skala kbira fil-Foresta ta' Białowieża, li ma kienx implimentat mill-Gvern Pollakk, u l-biżgħat li l-qtugħ tas-siġar kontinwu jikkawża dannu gravi u irreparabbli lill-foresta filwaqt li l-qorti qed taħdem fuq dan il-każ,
– wara li kkunsidra d-digrieti għal miżuri provviżorji tat-8 ta' Ġunju 2017 maħruġa mill-Qorti Ewropea tad-Drittijiet tal-Bniedem biex jintemmu r-ripatrijazzjonijiet sommarji lejn il-Belarussja; wara li kkunsidra l-proposti mressqa f'Jannar 2017 mill-Ministru għall-Intern tal-Polonja biex tiġi emendata l-Liġi dwar il-Barranin , li jqajmu tħassib dwar il-kompatibbiltà tagħhom mad-dritt Ewropew u internazzjonali,
– wara li kkunsidra l-Liġi dwar l-Assemblej Pubbliċi, kif emendata f'Diċembru 2016, li tippermetti limitazzjonijiet eċċessivi fuq id-dritt ta' għaqda, inkluż l-għoti ta' preċedenza tal-hekk imsejħa assemblej regolari/ċikliċi ddedikati għal avvenimenti patrijottiċi, reliġjużi u storiċi u l-possibbiltà li l-awtoritajiet jipprojbixxu kontrodimostrazzjonijiet,
– wara li kkunsidra l-Liġi dwar l-Istitut tal-Libertà Nazzjonali ­– iċ-Ċentru Nazzjonali għall-Iżvilupp tas-Soċjetà Ċivili tal-15 ta’ Settembru 2017, li tpoġġi taħt il-kontroll tal-gvern l-aċċess għall-finanzjament pubbliku min-naħa tal-organizzazzjonijiet tas-soċjetà ċivili, anke f'dak li jirrigwarda l-fondi tal-UE, u b'hekk tqajjem tħassib dwar il-finanzjament adegwat tal-NGOs, inklużi, fost oħrajn, l-organizzazzjonijiet tad-drittijiet tan-nisa,
– wara li kkunsidra r-rapporti minn NGOs internazzjonali dwar l-istat tad-dritt u d-drittijiet fundamentali fil-Polonja, fosthom ir-rapport tal-Amnesty International tad-19 ta' Ottubru 2017 intitolat "Poland: On the streets to defend human rights"(Il-Polonja: Fit-triq biex niddefendu d-drittijiet tal-bniedem) u r-rapport tal-Human Rights Watch tal-24 ta' Ottubru 2017 intitolat "Eroding Checks and Balances ­– Rule of Law and Human Rights Under Attack in Poland" (L-erożjoni tal-Kontroll Demokratiku ­– L-Istat tad-Dritt u d-Drittijiet tal-Bniedem Qed Jiġu Attakkati fil-Polonja),
– wara li kkunsidra l-opinjoni tal-OSKE/ODIHR tal-5 ta' Mejju 2017 dwar l-abbozz ta' emendi għall-att dwar il-Kunsill Nazzjonali tal-Ġudikatura u ċerti atti oħra tal-Polonja; dik tat-22 ta' Awwissu 2017 dwar l-Abbozz ta' Att tal-Polonja dwar l-Istitut tal-Libertà Nazzjonali ­– iċ-Ċentru għall-Iżvilupp tas-Soċjetà Ċivili; u dik tat-30 ta' Awwissu 2017 dwar ċerti dispożizzjonijiet tal-Abbozz ta' Att dwar il-Qorti Suprema tal-Polonja, li rrimarkaw li d-dispożizzjonijiet proposti kienu inkompatibbli b'mod inerenti mal-istandards internazzjonali u mal-impenji tal-OSKE,
– wara li kkunsidra l-osservazzjonijiet konklużivi dwar is-seba' rapport perjodiku tal-Polonja, adottat mill-Kumitat tad-Drittijiet tal-Bniedem tan-NU fil-31 ta' Ottubru 2016, fejn il-Polonja hija mħeġġa tieħu passi biex tipproteġi l-indipendenza tat-Tribunal Kostituzzjonali u l-ġudikatura, u tiddefinixxi b'mod aktar preċiż ir-reat tat-terroriżmu, sabiex tiġġieled kontra l-abbuż,
– wara li kkunsidra l-intervent tal-Kanada tad-9 ta' Mejju 2017 fil-Kunsill tad-Drittijiet tal-Bniedem tan-NU fil-kuntest tal-Eżami Perjodiku Universali tal-Polonja, u l-ittra tat-23 ta' Ottubru 2017 indirizzata mill-Kummissarju Għoli tan-NU għad-Drittijiet tal-Bniedem għall-Polonja,
– wara li kkunsidra l-osservazzjonijiet preliminari dwar iż-żjara uffiċjali fil-Polonja tas-27 ta' Ottubru 2017 mir-Rapporteur Speċjali tan-NU dwar l-indipendenza tal-imħallfin u l-avukati, fejn esprima tħassib dwar l-istat tal-indipendenza tal-ġudikatura fil-Polonja,
– wara li kkunsidra r-Riżoluzzjoni 2188(2017) tal-11 ta' Ottubru 2017 tal-Assemblea Parlamentari tal-Kunsill tal-Ewropa, intitolata "New threats to the rule of law in Council of Europe member States: selected examples" (Theddid ġdid għall-istat tad-dritt fl-Istati Membri tal-Kunsill tal-Ewropea: eżempji magħżula),
– wara li kkunsidra l-protesti ripetuti tal-massa kontra l-politiki u l-leġiżlazzjoni tal-gvern, fosthom "il-Protesta s-Sewda" ta' Ottubru 2016 li impediet bidla fil-liġi attwali dwar l-abbort, "il-Marċa favur il-Libertà" tas-6 ta' Mejju 2017 u l-protesti f'Lulju 2017 wara l-adozzjoni tal-liġijiet li jirriformaw il-ġudikatura,
– wara li kkunsidra l-liġi li tillimita l-aċċess għall-pillola kontraċettiva ta' emerġenza għan-nisa u l-bniet ta' Ġunju 2017; wara li kkunsidra l-iskeda informattiva tad-WHO ta' Ġunju 2017, li tqis il-pillola kontraċettiva ta' emerġenza bħala sikura u tirrakkomanda li tkun disponibbli bħala parti minn kura tas-saħħa riproduttiva meħtieġa; wara li kkunsidra d-deċiżjoni ta' implimentazzjoni tal-Kummissjoni tas-7 ta' Jannar 2015 li temenda l-awtorizzazzjoni ta' kummerċjalizzazzjoni mogħtija bid-Deċiżjoni C(2009)4049 għal "ellaOne - ulipristal acetate", bħala prodott mediċinali għall-użu mill-bniedem;
A. billi l-UE hija msejsa fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta' persuni li jagħmlu parti minn minoranzi; billi dawn il-valuri huma komuni għall-Istati Membri f'soċjetà fejn jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel; billi l-konformità ma' dawn il-valuri ġiet approvata mill-poplu Pollakk fir-referendum li sar fl-2003;
B. billi l-Artikolu 9 tal-Kostituzzjoni Pollakka jiddikjara li r-Repubblika tal-Polonja tirrispetta d-dritt internazzjonali li huwa vinkolanti għaliha;
C. billi l-UE topera abbażi tal-preżunzjoni ta' fiduċja reċiproka, jiġifieri li l-Istati Membri jaġixxu f'konformità mad-demokrazija, l-istat tad-dritt u d-drittijiet fundamentali, kif minquxa fil-KEDB u fil-Karta tad-Drittijiet Fundamentali;
D. billi l-istat tad-dritt huwa wieħed mill-valuri komuni li fuqhom hija msejsa l-UE, u billi l-Kummissjoni, flimkien mal-Parlament u l-Kunsill, hija responsabbli skont it-Trattati biex tiggarantixxi r-rispett għall-istat tad-dritt bħala valur fundamentali tal-Unjoni u biex tiżgura li d-dritt, il-valuri u l-prinċipji tal-UE jiġu rispettati;
E. billi dawn il-prinċipji jinkludu: il-legalità, li timplika proċess trasparenti, responsabbli, demokratiku u pluralistiku għall-promulgazzjoni tal-liġijiet; iċ-ċertezza tad-dritt; il-projbizzjoni tal-arbitrarjetà tas-setgħat eżekuttivi; qrati indipendenti u imparzjali; kontroll ġudizzjarju effettiv, inkluż ir-rispett sħiħ għad-drittijiet fundamentali; u l-ugwaljanza quddiem il-liġi;
F. billi l-indipendenza tal-ġudikatura hija minquxa fl-Artikolu 47 tal-Karta tad-Drittijiet Fundamentali u l-Artikolu 6 tal-KEDB u hija rekwiżit essenzjali tal-prinċipju demokratiku tas-separazzjoni tas-setgħat, li huwa wkoll rifless fl-Artikolu 10 tal-Kostituzzjoni Pollakka;
G. billi l-libertà ta' assoċjazzjoni għandha tkun protetta; billi soċjetà ċivili attiva u midja pluralistika jiżvolġu rwol essenzjali fil-promozzjoni ta' soċjetà miftuħa u pluralistika, il-parteċipazzjoni tal-pubbliku fil-proċess demokratiku u t-tisħiħ tar-responsabbiltà tal-gvernijiet; billi l-NGOs għandhom jiġu ffinanzjati b'mod adegwat;
H. billi r-rifjut tal-Gvern Pollakk li jimplimenta d-digriet tal-Qorti tal-Ġustizzja tal-UE dwar il-qtugħ tas-siġar fil-Foresta ta' Białowieża u li jirrispetta d-digriet għal miżuri provviżorji maħruġa mill-QEDB dwar ir-ripatrijazzjonijiet lejn il-Belarussja huwa turija ċara tal-fatt li l-Polonja mhijiex issegwi t-Trattati tal-UE;
I. billi għexieren ta' dimostranti ffaċċjaw proċedimenti skont il-Kodiċi ta' Reati Żgħar u f'xi każijiet skont il-Kodiċi Kriminali; billi huwa rrapportat li aktar minn 300 ruħ sfaw imħarrka mill-pulizija b'rabta mal-parteċipazzjoni tagħhom fi protesti f'Ottubru 2017;
J. billi, skont il-Karta tad-Drittijiet Fundamentali, il-KEDB u l-ġurisprudenza tal-QEDB, is-saħħa sesswali u riproduttiva tan-nisa hija relatata ma' diversi drittijiet tal-bniedem, inklużi d-dritt għall-ħajja u għad-dinjità, il-libertà minn trattament inuman u degradanti, id-dritt ta' aċċess għall-kura tas-saħħa, id-dritt għall-privatezza, id-dritt għall-edukazzjoni u l-projbizzjoni tad-diskriminazzjoni, kif huwa rifless ukoll fil-Kostituzzjoni Pollakka;
K. billi ċ-ċaħda għal aċċess għas-saħħa u d-drittijiet sesswali u riproduttivi, inkluż abort sikur u legali, hi ksur tad-drittijiet fundamentali tan-nisa; billi l-Kumitat għad-Drittijiet tal-Bniedem tan-NU talab lill-Polonja biex ma tadotta ebda riforma leġiżlattiva li tkun tfisser rigress minn leġiżlazzjoni diġà restrittiva dwar l-aċċess għan-nisa għal abort sikur u legali; billi l-QEDB tat deċiżjoni kontra l-Polonja f'diversi każijiet minħabba l-interpretazzjoni restrittiva ta' dan id-dritt mill-Polonja;
1. Jisħaq li huwa ta' importanza fundamentali li l-valuri komuni Ewropej elenkati fl-Artikolu 2 tat-TUE u fil-Kostituzzjoni Pollakka jiġu rispettati bis-sħiħ u li d-drittijiet fundamentali kif stabbiliti fil-Karta tad-Drittijiet Fundamentali jiġu garantiti;
2. Itenni l-pożizzjoni tiegħu li esprima fir-riżoluzzjoni tiegħu tat-13 ta' April 2016 u f'dik tal-14 ta' Settembru 2016; itenni, b'mod partikolari, it-tħassib tiegħu dwar l-iżviluppi leġiżlattivi li qed isiru b'pass mgħaġġel f'ħafna oqsma mingħajr konsultazzjonijiet xierqa jew il-possibbiltà ta' rieżami kostituzzjonali indipendenti u leġittimu, bir-riskju li dan jimmina sistematikament id-drittijiet fundamentali tal-bniedem, il-kontrolli u l-ekwilibriji demokratiċi u l-istat tad-dritt; itenni, b'mod partikolari, it-tħassib tiegħu dwar tali bidliet fl-oqsma tal-midja pubblika, il-liġi kriminali, il-liġi dwar il-pulizija, il-liġi dwar is-servizz ċivili, il-liġi dwar il-ġlieda kontra t-terroriżmu, il-liġi dwar l-NGOs, il-liġi dwar l-asil, il-libertà ta' għaqda u d-drittijiet tan-nisa;
3. Jiddispjaċih ħafna u bi tħassib dejjem jikber dwar il-fatt li ma nstabet l-ebda soluzzjoni ta' kompromess għall-problema fundamentali tal-funzjonament xieraq tat-Tribunal Kostituzzjonali (l-indipendenza u l-leġittimità tiegħu, kif ukoll il-pubblikazzjoni u l-implimentazzjoni tas-sentenzi kollha tiegħu), fatt li jimmina serjament il-Kostituzzjoni Pollakka u d-demokrazija u l-istat tad-dritt fil-Polonja; jirrimarka b'dispjaċir kbir li l-Gvern Pollakk jirrifjuta li jieħu inkunsiderazzjoni l-kritika kostruttiva li ġejja miċ-ċittadini Pollakki u minn istituzzjonijiet nazzjonali, internazzjonali u tal-UE, u li ma tħabbret l-ebda azzjoni biex tindirizza dan it-tħassib;
4. Jinsab imħasseb ħafna dwar il-leġiżlazzjoni abbozzata mill-ġdid dwar il-ġudikatura Pollakka, f'dak li jirrigwarda b'mod speċifiku l-potenzjal tagħha li timmina strutturalment l-indipendenza ġudizzjarja u ddgħajjef l-istat tad-dritt fil-Polonja;
5. Jinnota li, fis-27 ta' Lulju 2017, il-President Duda uża l-veto tiegħu kontra żewġ liġijiet kontroversjali li kienu ġew approvati mill-Parlament Pollakk u li huwa qies bħala inkompatibbli mal-Kostituzzjoni Pollakka, filwaqt li ddikjara li kienu jheddu serjament l-indipendenza ġudizzjarja fil-Polonja; jappella għal dibattitu estensiv fil-livell nazzjonali mal-partijiet interessati rilevanti kollha rigward ir-riforma ġudizzjarja, li għandha tiddefendi l-istat tad-dritt u tikkonforma mad-dritt tal-UE u l-istandards Ewropej ta' indipendenza ġudizzjarja; jistieden lill-President Pollakk ma jiffirmax liġijiet ġodda sakemm dawn ma jiggarantux għalkollox l-indipendenza tal-ġudikatura;
6. Jappoġġa r-Rakkomandazzjonijiet dwar l-Istat tad-Dritt maħruġa mill-Kummissjoni, kif ukoll il-proċedimenti ta' ksur li din nediet kontra l-Polonja għal ksur tad-dritt tal-UE; jirrikonoxxi d-determinazzjoni tal-Kummissjoni li, bħala gwardjana tat-Trattati, tissorvelja s-sitwazzjoni fil-Polonja u s-segwitu għar-rakkomandazzjonijiet tagħha min-naħa tal-awtoritajiet Pollakki, filwaqt li tkompli toffri appoġġ sħiħ lill-Polonja biex issib soluzzjonijiet adegwati għat-tisħiħ tal-istat tad-dritt;
7. Iħeġġeġ lill-Parlament u lill-Gvern tal-Polonja biex jimplimentaw bis-sħiħ ir-rakkomandazzjonijiet kollha tal-Kummissjoni u tal-Kummissjoni ta' Venezja, u biex joqogħdu lura milli jwettqu kwalunkwe riforma li taf tpoġġi f'riskju r-rispett għall-istat tad-dritt, u b'mod partikolari l-indipendenza tal-ġudikatura; jappella, f'dan ir-rigward, għall-posponiment tal-adozzjoni ta' kwalunkwe liġi sakemm il-Kummissjoni u l-Kummissjoni ta' Venezja jwettqu valutazzjoni xierqa;
8. Jistieden lill-Gvern Pollakk biex jikkonforma mad-digriet ratione temporis tal-Qorti tal-Ġustizzja tal-UE tas-27 ta' Lulju 2017 fil-Kawża C-441/17 u biex jissospendi minnufih il-qtugħ ta' siġar fuq skala kbira fil-Foresta ta' Białowieża, li qed jissogra li jikkawża dannu serju u irriversibbli lil dan is-sit ta' Wirt Dinji tal-UNESCO; jistieden lill-Gvern Pollakk biex iwaqqaf ir-ripatrijazzjonijiet sommarji lejn il-Belarussja bil-għan li jikkonforma mad-digriet għal miżuri provviżorji tal-QEDB tat-8 ta’ Ġunju 2017, li huwa vinkolanti, u biex jiżgura li kwalunkwe persuna li tesprimi l-intenzjoni li tfittex asil jew protezzjoni internazzjonali fuq il-fruntieri tal-Polonja tgawdi aċċess sħiħ għall-proċedura Pollakka tal-asil f'konformità mal-obbligi internazzjonali u d-dritt tal-UE;
9. Jistieden lill-Gvern Pollakk jirrispetta d-dritt għal-libertà ta' għaqda billi jneħħi mil-liġi attwali dwar l-għaqda dawk id-dispożizzjonijiet li jagħtu preċedenza lill-assemblej "ċikliċi" approvati mill-gvern; iħeġġeġ lill-awtoritajiet joqogħdu lura milli japplikaw sanzjonijiet kriminali kontra persuni li jipparteċipaw f'assemblej jew kontradimostrazzjonijiet paċifiċi u jwaqqgħu l-akkużi kriminali kontra dimostranti paċifiċi;
10. Jistieden lill-Gvern Pollakk biex jirrevoka l-liġi dwar it-twaqqif ta' Istitut tal-Libertà Nazzjonali ­– Ċentru Nazzjonali għall-Iżvilupp tas-Soċjetà Ċivili, li tostakola l-aċċess għal finanzjament mill-Istat min-naħa ta' gruppi kritiċi tas-soċjetà ċivili, u biex jiżgura li d-distribuzzjoni tal-fondi pubbliċi lis-soċjetà ċivili titwettaq b'mod ġust, imparzjali u trasparenti u b'hekk jiggarantixxi rappreżentanza pluralistika;
11. Jesprimi t-tħassib tiegħu dwar rapporti tal-midja dwar sorveljanza mill-pulizija fil-konfront ta' mexxejja tal-oppożizzjoni u tas-soċjetà ċivili, u jħeġġeġ lill-awtoritajiet Pollakki jinvestigaw dawn ir-rapporti u jirrispettaw bis-sħiħ il-privatezza taċ-ċittadini kollha;
12. Jitlob lill-gvern tal-Polonja jieħu pożizzjoni ferma favur id-drittijiet tan-nisa u l-bniet billi jipprovdi l-kontraċezzjoni libera u aċċessibbli mingħajr diskriminazzjoni, filwaqt li jagħmel disponibbli mingħajr riċetta medika l-kontraċezzjoni ta' emerġenza; jitlob, f'dan il-kuntest, it-tneħħija tal-liġi li tillimita l-aċċess għall-pillola ta' kontraċezzjoni ta' emerġenza għan-nisa u l-bniet;
13. Jikkriktika bil-qawwa kull proposta leġiżlattiva li tipprojbixxi l-abort f'każijiet ta' problemi severi u fatali tal-fetu; jenfasizza li l-aċċess universali għall-kura tas-saħħa, inklużi s-saħħa sesswali u riproduttiva u għad-drittijiet assoċjati, huwa dritt fundamentali tal-bniedem; jirriafferma bil-qawwa l-appoġġ tiegħu għall-organizzazzjonijiet tad-drittijiet tan-nisa, minħabba li reċentement kienu l-mira ta' prosekuzzjoni legali;
14. Jistieden lill-Gvern Pollakk biex jikkonforma mad-dispożizzjonijiet kollha relatati mal-istat tad-dritt u d-drittijiet fundamentali minquxa fit-Trattati, fil-Karta tad-Drittijiet Fundamentali, fil-KEDB u fl-istandards internazzjonali tad-drittijiet tal-bniedem, u biex jinvolvi ruħu direttament fi djalogu mal-Kummissjoni;
15. Jistieden lill-Kummissjoni żżomm lill-Parlament infurmat regolarment u mill-qrib, b'mod trasparenti, dwar il-progress li jkun sar u l-azzjoni meħuda;
16. Jemmen li s-sitwazzjoni attwali fil-Polonja tirrappreżenta riskju ċar ta' ksur serju tal-valuri msemmija fl-Artikolu 2 tat-TUE; jagħti istruzzjonijiet lill-Kumitat għal-Libertajiet Ċivili, il-Ġustizzja u l-Intern tiegħu biex ifassal rapport speċifiku f'konformità mal-Artikolu 83(1)(a) tar-Regoli ta' Proċedura tiegħu, bil-għan li ssir votazzoni plenarja dwar proposta motivata li tistieden lill-Kunsill jaġixxi skont l-Artikolu 7(1) tat-TUE;
17. Itenni l-ħtieġa li jkun hemm proċess regolari ta' monitoraġġ u ta' djalogu li jinvolvi lill-Istati Membri kollha, sabiex jissalvagwarda l-valuri fundamentali tal-UE ta' demokrazija, drittijiet fundamentali u stat tad-dritt, bl-involviment tal-Kunsill, tal-Kummissjoni u tal-Parlament, kif dan tal-aħħar ippropona fir-riżoluzzjoni tiegħu tal-25 ta' Ottubru 2016 b’rakkomandazzjonijiet għall-Kummissjoni dwar l-istabbiliment ta' mekkaniżmu tal-UE dwar id-demokrazija, l-istat tad-dritt u d-drittijiet fundamentali(5) (il-Patt DRF);
18. Jistieden lill-Gvern Pollakk biex jieħu azzjoni xierqa dwar il-marċa ksenofobika u faxxista li saret f'Varsavja nhar is-Sibt, 11 ta' Novembru 2017, u biex jikkundannaha bil-qawwa;
19. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni u lill-Kunsill, lill-President, lill-Gvern u lill-Parlament tal-Polonja, lill-gvernijiet u lill-parlamenti tal-Istati Membri, kif ukoll lill-Kunsill tal-Ewropa u lill-OSKE.
(1) Testi adottati, P8_TA(2016)0123.
(2) Testi adottati, P8_TA(2016)0344.
(3) Rakkomandazzjoni tal-Kummissjoni (UE) 2017/146 tal-21 ta’ Diċembru 2016 rigward l-istat tad-dritt fil-Polonja kumplimentari għar-Rakkomandazzjoni (UE) 2016/1374 (ĠU L 22, 27.1.2017, p. 65).
(4) Rakkomandazzjoni tal-Kummissjoni (UE) 2017/1520 tas-26 ta’ Lulju 2017 rigward l-istat tad-dritt fil-Polonja kumplimentari għar-Rakkomandazzjoni (UE) 2016/1374 u (UE) 2017/146 (ĠU L 228, 2.9.2017, p. 19).
(5) Testi adottati, P8_TA(2016)0409.